Covid-19 beri kesan besar kepada pekan tepi sungai Sarawak

Di sebuah pekan kecil Siniawan, terletak kira-kira 40 kilometer dari bandar Kuching, Sarawak, berkongsi kisah jatuh bangunnya beberapa tahun kebelakangan ini dan bagi kebanyakan penduduknya, Tahun Baru Cina disambut dengan suram.Bong Boon Koh, pemimpin masyarakat Cina di Siniawan, tinggal bersama kedua ibu bapanya yang sudah tua di dalam sebuah rumah kedai kayu di pekan itu.Katanya pandemik Covid-19 melunturkan semangat semua orang tahun ini.Kebiasaannya, keluarga adiknya dari Singapura akan pulang untuk bersama-samanya meraikan – dengan rumah akan riuh-rendah dengan suara anak-anak buahnya bermain, dan semua orang berkongsi makan kek tradisional Cina dan Kek Lapis Sarawak yang dibuat ibunya setiap kali tiba musim perayaan.Ini adalah pertama kali mereka menyambut Tahun Baru Cina tanpa ahli keluarga yang lain.“Melihat keadaan Sawarak masih di bawah Perintah Kawalan Pergerakan Bersyarat (PKPB), terbang pulang ke Kuching ketika ini sekadar menyusahkan mereka kerana terpaksa dikuarantin wajib termasuk sekatan perjalanan yang lain,” kata Boon kepada MalaysiaNow.Covid-19 mengubah sambutan Tahun Baru Cina pada tahun ini.Suasana sibuk kunjung-mengunjungi satu sama lain kini sunyi sepi, sekadar duduk di rumah bertanya khabar dengan insan tersayang menerusi aplikasi WhatsApp atau Zoom.Ketika kunjungan MalaysiaNow, kelihatan jalan-jalan dihiasi tanglung merah diiringi bunyi muzik tradisional Cina berkumandang dari rumah-rumah kedai, tetapi tiada kelibat orang kelihatan.Jalan-jalan itu sepatutnya dipenuhi dengan ahli keluarga dan sahabat handai datang berkunjung, dan bunyi bising daripada persembahan tarian singa, tetapi sebaliknya tempat itu sunyi sepi tanpa orang.Tahun-tahun sebelum ini, orang ramai akan sibuk membeli-belah, tetapi tahun ini kebanyakan kedai masih ada stok tanglung yang tidak terjual.“Kebanyakan orang takut untuk keluar membeli-belah disebabkan peningkatan kes Covid-19,” kata Boon dalam nada sedih, ketika dia melalui beberapa kedai yang ditutup.Bong Boon Koh bergambar di salah satu tempat tarikan di pekan Siniawan.Pekan itu pernah mengalami jatuh dan bangun sebelum ini.Sungainya sibuk dengan orang berdagang menggunakan bot, dan pernah mengecapi zaman kegemilangannya dengan memiliki kasino sendiri, kedai candu dan hotel-hotel ketika pedagang Cina dan pelombang emas singgah.Namun, itu semua kisah 50 tahun dahulu, sebelum jalan raya dibina menggantikan sungai yang menyaksikan pengunjung terus menurun.Menurut Boon, tempat itu kembali menjadi tumpuan orang ramai selepas bazar lama Siniawan dinaik taraf 10 tahun lalu.“Ramai pengunjung datang melawat pasar malam dan pasar hujung minggu kami. Ia sedikit sebanyak membantu ekonomi penduduk tempatan,” katanya.Masa depan dilihat cerah kerana pekan itu kerap mengadakan acara kebudayaan dan festival seperti Pesta Siniawan – festival warisan dan makanan yang bertemakan muzik rakyat.Boon mengatakan acara itu satu kejayaan dan menjadi acara tahunan dengan lebih 18,000 pengunjung hadir pada festival lepas. Akan tetapi masa depannya kini dilihat samar-samar.Walaupun tiada lagi casino atau kedai candu, kini ia menaruh harapan kepada The Bikalan, sebuah pub bistro yang terletak di tengah-tengah pekan itu. Diusahakan oleh pasangan suami isteri, Andy dan Grace Newland, ia dibuka pada penghujung tahun lepas dan menyajikan makanan Bidayuh asli.The Bikalan, sebuah pub bistro yang diusahakan oleh pasangan suami isteri, Andy dan Grace Newland.Bagi Joseph Chai, kebimbangan utama adalah kesan pandemik terhadap ekonomi.Dia khuatir Siniawan akan dibiarkan terbiar jika kes Covid-19 terus melonjak.“Saya tidak tahu sama ada kedai kami mampu menjana pendapatan yang mencukupi ketika fasa pemulihan ini,” kata Uncle Chai, pemilik kedai Sin Lian Ho yang diwarisi daripada datuknya.“Semua rumah kedai kayu yang anda lihat di sini dibina pada awal abad yang lalu, dan masih bertahan sehingga ke hari ini. Datuk saya antara perintis di pekan ini,” katanya dengan bangga.Dengan vaksin Covid-19 akan tersedia tidak lama lagi, pemilik kedai Daphne, berharap keadaan kembali pulih seperti sedia kala.Dia memberitahu MalaysiaNow, dia percaya vaksin satu-satunya cara untuk mengatasi Covid-19.“Saya berharap pengagihan vaksin di Sarawak dapat dilakukan secara menyeluruh dan semua orang akan dapat divaksin,” katanya.“Saya berharap satu hari nanti pekan ini kembali dipenuhi pengunjung sama seperti sebelum Covid-19.”


BN adakan pertemuan selepas Agong tolak darurat

Barisan Nasional (BN) hari ini mengadakan pertemuan dipercayai bagi membincangkan langkah seterusnya yang harus diambil oleh parti itu susulan titah Yang di Pertuan Agong bahawa tiada keperluan untuk darurat diisytiharkan di negara ini.Setiausaha Agung BN Annuar Musa ketika dihubungi mengesahkan pertemuan itu yang berlangsung di Menara Dato’ Onn di Kuala Lumpur, bermula 1 tengah hari tadi.Antara yang dilihat tiba, dipercayai bagi menghadiri mesyuarat itu, ialah beberapa menteri BN iaitu Menteri Luar Hishamuddin Hussein; Menteri Sains, Teknologi dan Inovasi Khairy Jamaluddin dan Annuar yang juga menteri Wilayah Persekutuan, yang sebelum itu menghadiri mesyuarat khas Jemaah Menteri di Putrajaya pagi tadi.Turut kelihatan bekas perdana menteri Najib Razak yang juga ahli Parlimen Pekan, Timbalan Menteri Komunikasi dan Multimedia Zahidi Zainal Abidin (Padang Besar), Idris Jusoh (Besut) dan Naib Presiden Umno Mohamed Khalid Nordin.Turut hadir Timbalan Menteri Perusahaan Perladangan dan Komoditi Wee Jeck Seng daripada MCA.Antara yang dilihat tiba, dipercayai bagi menghadiri mesyuarat itu, ialah beberapa menteri BN iaitu Menteri Luar Hishamuddin Hussein; Menteri Sains, Teknologi dan Inovasi Khairy Jamaluddin dan Annuar yang juga menteri Wilayah Persekutuan, yang sebelum itu menghadiri mesyuarat khas Jemaah Menteri di Putrajaya pagi tadi.Semalam, Datuk Pengelola Bijaya Diraja Istana Negara Ahmad Fadil Shamsuddin memaklumkan Yang di Pertuan Agong Sultan Abdullah Sultan Ahmad Shah berpendapat tiada keperluan buat masa ini untuk diisytiharkan darurat di negara ini atau mana-mana bahagian negara Malaysia.Yang di Pertuan Agong memutuskan hal itu selepas mengadakan Perbincangan Khas Raja-Raja Melayu bagi memperhalusi permohonan melaksanakan Darurat Perkara 150(1) dan Pemasyhuran Ordinan Darurat (Kuasa-Kuasa Perlu 2020) menurut Perkara 150(2B) Perlembagaan Persekutuan yang dipersembahkan Perdana Menteri Muhyiddin Yassin untuk menangani pandemik Covid-19.Seri Paduka merasakan kerajaan sekarang berjaya menangani wabak Covid-19 ini dengan baik dan berkesan, kata Ahmad Fadil dalam kenyataan yang dikeluarkan Istana Negara.Sementara itu, Hishammuddin ketika ditanya oleh pemberita berkata mesyuarat tersebut antaranya akan membincangkan tentang sokongan parti terhadap kerajaan Perikatan Nasional (PN).Ditanya sama ada Muhyiddin perlu meletak jawatan, Hishammuddin berkata perkara itu akan dibincangkan lebih lanjut kemudian memandangkan gabungan tersebut perlu menentukan pendiriannya terlebih dahulu.“Kerana itulah kita berbincang hari ini, kita mahu dengar pendirian BN,” katanya.


Tak perlu waran untuk periksa kepatuhan SOP, kata menteri

Agensi penguatkuasa tidak memerlukan sebarang waran bagi memeriksa dan menyerbu sektor perkilangan yang didapati melanggar prosedur operasi standard (SOP) perintah kawalan pergerakan (PKP), kata Menteri Dalam Negeri Hamzah Zainudin.Beliau berkata ini kerana perkara itu tertakluk di bawah Ordinan Darurat (Kuasa-Kuasa Perlu) 2021 yang diwartakan pada 14 Januari lepas.“Pada ketika ini, kita mengikut Ordinan Darurat, kita boleh masuk dan memeriksa premis kerana mereka beroperasi dengan kebenaran pihak kita (kerajaan) mengikut syarat yang ditetapkan.“Namun jika mereka melanggar syarat, tidak perlu waran… pihak berkuasa boleh terus masuk dan membuat pemantauan ke premis-premis berkenaan,” katanya ketika ditemui selepas membuat pemeriksaan pematuhan SOP PKP di dua kilang sekitar Puchong dan Petaling Jaya semalam.Beliau berkata demikian ketika mengulas kenyataan Naib Presiden Persatuan Perusahaan Kecil Sederhana Malaysia Chin Chee Seong dalam satu laporan portal berita yang mengatakan pasukan serbuan tidak menunjukkan sebarang surat rasmi atau waran semasa melakukan pemantauan.Hamzah turut meminta sektor perkilangan agar tidak melakukan penipuan dengan beroperasi melanggar SOP PKP antaranya membenarkan bilangan pekerja melebihi kapasiti dan beroperasi melebihi waktu dibenarkan.“Kita menerima banyak aduan daripada orang ramai dan minta majikan supaya jangan menipu. Dalam situasi negara kini, majikan perlu berkorban dan semua pihak perlu bekerjasama supaya wabak Covid-19 ini tidak menular,” katanya.Mengulas kenyataan Presiden Persekutuan Pekilang-Pekilang Malaysia Soh Thian Lai dalam laporan sama bahawa pihak berkuasa sering membuat serbuan sehingga mengganggu operasi kilang, beliau berkata pemeriksaan dibuat berdasarkan aduan awam dan kehadiran pihak berkuasa hanya untuk memastikan tiada pelanggaran SOP.Hamzah berkata selagi pihaknya menerima laporan dan masih ada lagi yang melakukan kesalahan melanggar SOP, pemeriksaan dan pemantauan akan terus dilakukan.Ketika mengulas dakwaan bahawa berlaku pelanggaran SOP di pusat latihan polis (Pulapol) yang tular di media sosial hari ini, beliau berkata pihaknya akan menyiasat perkara itu sebelum mengambil sebarang tindakan.“Kalau ada tuduhan atau dakwaan, kita akan selidik dahulu. Sekiranya ada arahan yang menyalahi undang-undang, kita akan ambil tindakan terhadap pegawai tersebut,” katanya.


PRN Melaka dan sikap Umno

Keputusan Pilihan Raya Kecil (PRN) Melaka bagai sudah diketahui.Jika peperangan tiga penjuru berlaku antara Barisan Nasional (BN), Perikatan Nasional (PN) dan Pakatan Harapan (PH), yang menang ialah PH.Kemenangan bakal berpihak kepada BN dan PN sekiranya peperangan dikurangkan kepada dua penjuru.Rakyat Melaka yang tidak mahukan pilihan raya diheret ke kancah berbahaya berdepan dengan PRN bersama Covid-19 masih belum betul-betul reda.Pengalaman pahit PRN Sabah yang menyebabkan Covid-19 merebak ke seluruh pelusuk negara dengan ganasnya masih segar di sanubari rakyat.Apakah Melaka akan menjadi pusat penyebaran Covid-19 pula selepas ini?Siapa yang akan bertanggungjawab sekiranya ini berlaku?Apakah empat katak politik di Melaka atau mereka yang menyakinkan empat katak di Melaka ini untuk melompat?PRN Melaka ini akan menjadi cermin kepada keputusan Pilihan Raya Umum ke-15 (PRU15).Umno sebagai parti pemerintah sudah menunjukkan betapa besarnya kepala mereka.Bersatu sebagai parti serpihan Umno akan menghadapi ujian menguji kekuatan mereka sebenar di atas peti undi.PRN Melaka ini juga bakal menguji ketangkasan PAS sebagai parti pengikat Umno dan Bersatu.Antara BN dan PN adalah Muafakat Nasional (MN).Barangkali Umno masih terlupa bahawa PAS dan MN yang membawa parti Melayu itu bangkit daripada neraka politik ekoran kekalahan PRU14.Umno barangkali juga sudah terlupa bahawa PN yang membawa parti itu kembali sebagai parti pemerintah setelah 22 bulan menjadi parti pembangkang.Bahkan, rasanya Umno masih dibuai kenangan bahawa BN masih kuat dan didokong pelbagai parti seperti dulu.Sikap Umno sekarang adalah senjata yang dinanti-nantikan oleh PH untuk menawan balik Melaka.Dan PH akan menang mudah dengan sikap Umno yang amat membantu ini.Kemungkinan besar, pada ketika itu, Umno bukan sahaja kehilangan Melaka, bahkan juga kerajaan persekutuan.Tak apa.Asalkan presiden dan bakal presiden parti tetap kekal di jawatan masing-masing, tetapi naib presiden hilang jawatan di kerajaan persekutuan.


Najib terima RM3.2 bilion hasil penyelewengan dana 1MDB, kata agen FBI

Agen Biro Penyiasatan Persekutuan (FBI) berkata bekas perdana menteri Najib Razak menerima AS$756 juta (kira-kira RM3.2 bilion) daripada jumlah AS$6.5 bilion hasil jualan bon yang diaturkan Goldman Sachs, ketika memberi keterangan di mahkamah Amerika Syarikat (AS) dalam perbicaraan kes rasuah Roger Ng.Eric Van Dorn turut menamakan beberapa individu lain yang menerima wang itu, termasuk ahli perniagaan dalam buruan Low Taek Jho yang menerima AS$1.42 bilion, bekas pengarah urusan International Petroleum Investmen Company (IPIC) di Abu Dhabi, Khadem al-Qubaisi yang menerima AS$472.8 juta, bekas jurubank Goldman Sachs Tim Leissner (AS$73.4 juta) dan anak tiri Najib, Riza Aziz (AS$238 juta).Dalam pada itu, Van Dorn turut mengatakan Ng mengambil AS$35.1 juta hasil dua dari tiga transaksi bon tersebut.Beliau juga berkata, mereka adalah antara 16 individu yang dikenal pasti sepanjang siasatannya menjejaki dana 1MDB yang lesap.Ng yang merupakan bekas eksekutif Goldman Sachs didakwa menerima jutaan dolar dalam bentuk suapan bagi membantu penyelewengan dana dari 1MDB. Beliau memohon dibicarakan bagi pertuduhan pengubahan wang haram dan melanggar undang-undang anti rasuah.Pertuduhan tersebut adalah hasil siasatan terhadap salah satu skandal kewangan terbesar dalam sejarah, di mana pendakwa raya AS berkata AS$4.5 bilion dari AS$6.5 bilion hasil jualan bon oleh Goldman bagi 1MDB diselewengkan pegawai kerajaan dan bank serta rakan subahat mereka melalui rasuah dan suapan.Najib yang merupakan ahli Parlimen Pekan didapati bersalah di Mahkamah Tinggi pada Julai 2020 atas tujuh pertuduhan jenayah pecah amanah, pengubahan wang haram dan salah guna kuasa melibatkan RM42 juta dana SRC International yang berkait 1MDB.Pada 7 Disember tahun lalu, Mahkamah Rayuan mengekalkan sabitan dan hukuman tersebut di mana panel hakim menyifatkan transaksi wang tersebut ke dalam akaun peribadinya sebagai satu perbuatan yang “memalukan negara.” Najib kini sedang dalam proses rayuan di Mahkamah Persekutuan.


Penumpang kesal sikap ambil mudah AirAsia berhubung isu keselamatan

Beberapa penumpang AirAsia meluahkan rasa kecewa apabila mendakwa syarikat penerbangan tambang murah itu seolah-olah mengambil mudah isu keselamatan membabitkan pesawatnya baru-baru ini.
Mewakili kumpulan penumpang itu, Ng Yih Min atau lebih dikenali sebagai Brian Ng, berkata insiden berlaku pada 1 Mei lalu, ketika mereka menaiki pesawat AK117 yang sepatutnya berlepas dari Guangzhou, China ke Kuala Lumpur.
Menurut Ng, penumpang dimaklumkan bahawa pesawat itu perlu berpatah balik ke Guangzhou kira-kira 30 minit selepas ia berlepas susulan terdapat isu teknikal membabitkan masalah tekanan udara.
Katanya, sebelum pesawat itu mendarat, ia terpaksa berlegar di ruang udara China selama hampir dua jam bagi membakar minyak sebelum mendarat pada jam 1.30 pagi.
"Saya bertanya lanjut kepada kru dan mereka menerangkan bahawa sekiranya pesawat ini terbang melepasi ketinggian tertentu, kami mungkin akan berdepan beberapa isu seperti kekurangan oksigen," katanya dalam sidang media di Lapangan Terbang Antarabangsa Kuala Lumpur 2 (KLIA2), hari ini.
"Kami mungkin akan pengsan jadi situasi ini sangat bahaya."
Menceritakan lanjut, Ng berkata, mereka kemudian dibawa ke sebuah hotel pada jam 3.30 pagi untuk berehat sebelum beberapa penumpang menerima mesej daripada AirAsia yang memaklumkan bahawa penerbangan pulang akan berlepas pada jam 9.45 pagi.
Bagaimanapun, penumpang kemudian terkejut apabila diberitahu bahawa mereka bakal menaiki pesawat yang sama.
Ng berkata, situasi ini menimbulkan kemarahan penumpang di situ ketika mereka sebelum ini dijanjikan untuk menaiki pesawat lain.
"Sudah tentu kami tidak akan naik pesawat sama sebab kami tidak percayakan keselamatan pesawat itu.
"Jika ini bukan satu isu, mengapa pula ia perlu berpatah balik dan berlegar di udara hampir dua jam sebelum mendarat.
"AirAsia tidak memaklumkan kepada kami secara rasmi apa yang sebenarnya berlaku, malah kami diugut sekiranya tidak menaiki pesawat itu. Ia akan berlepas dan mereka tidak akan tanggung apa-apa," kata Ng sambil menambah perkara itu dimaklumkan kepada mereka dalam bahasa Mandarin.
Susulan itu, mereka pulang kembali ke hotel dan dimaklumkan bagasi akan dihantar ke hotel tersebut.

Brian Ng, salah seorang penumpang pesawat AirAsia AK117 dari Guangzhou ke Kuala Lumpur bercakap kepada pemberita di balai ketibaan KLIA2 berhubung isu penerbangannya, 3 Mei.

Bagaimanapun, mereka sekali lagi terkejut apabila mendapat tahu bahawa bagasi mereka telah dihantar terus pulang ke Kuala Lumpur.
"Disebabkan situasi ini, kami tiada pilihan dan membeli tiket penerbangan baru dan terus pulang ke Malaysia menaiki pesawat lain.
"Malah, pakaian yang kami pakai ini dibeli malam tadi kerana kami tinggal sehelai sepinggang apabila semua bagasi kami telah dihantar terlebih dahulu," ujarnya kecewa.
Mengulas lanjut, Ng menegaskan bahawa kumpulan penumpang itu sedang mempertimbangkan untuk mengambil tindakan undang-undang terhadap AirAsia.
Katanya, mereka juga akan membuat  aduan kepada Suruhanjaya Penerbangan (Mavcom) dalam masa terdekat.
"Kami sangat kecewa dengan maklum balas AirAsia yang disiarkan dalam akhbar Oriental Daily apabila mereka mengatakan bahawa ini adalah normal dan bukan masalah besar.
"Kami ada banyak bukti untuk menunjukkan dakwaan yang disiarkan dalam akhbar itu tidak betul, malah salah satu bukti yang kami terima ialah seorang penumpang hanya diberi bayaran balik berjumlah 2 renminbi iaitu bersamaan kurang 1 dolar," tambahnya.
Dalam pada itu, Ng berkata, beliau juga sudah menghantar surat kepada Kementerian Pengangkutan berhubung isu ini tetapi masih belum menerima sebarang maklum balas.


PN tak termasuk dalam ‘khemah besar’, kata DAP selepas pemimpin Amanah bertembung

DAP hari ini berkata persoalan berhubung kerjasama antara Pakatan Harapan (PH) dan Perikatan Nasional (PN) bagi menghadapi Pilihan Raya Umum ke-15 (PRU15) tidak timbul kerana gabungan dipimpin Bersatu itu adalah sebahagian daripada kerajaan ketika ini.Setiausaha Agung DAP Anthony Loke berkata strategi “khemah besar” yang dipersetujui dalam Resolusi Port Dickson merujuk kepada kerjasama dalam blok pembangkang.“Semua pihak dalam PH perlu menyedari bahawa adalah amat sukar kerjasama dengan PN dapat dijalin dengan latar belakang sejarah hitam yang pernah kami lalui dengan parti-parti komponen dalam PN,” katanya dalam sebuah kenyataan memberikan respons kepada kenyataan Naib Presiden PH Salahuddin ayub.Semalam, Salahuddin berkata pemimpin pembangkang perlu memaafkan dan melupakan perkara lalu bagi merealisasikan agenda khemah besar sebagai persediaan menghadapi PRU15.Timbalan presiden Amanah itu turut berkata pembangkang perlu adakan satu persefahaman untuk memastikan keampuhan dalam berdepan Barisan Nasional (BN) sambil turut berkata perbincangan antara PH, Bersatu dan PAS perlu diadakan lebih awal.“Jadi kita perlu duduk semeja fikirkan mengenai kesepakatan satu lawan satu daripada berpecah-belah.“Kita boleh berbincang sekarang, untuk bertemu kita buka pintu kita seluas-luasnya dan keputusan tidak perlu dibuat ketika ini.”Salahuddin dilihat menyanggah pendirian Presiden Amanah Mohamad Sabu yang menolak untuk menjalin kerjasama dengan Bersatu dan PAS dalam pendekatan “khemah besar” pembangkang.“Pendekatan ‘khemah besar’ tidak merangkumi penyatuan atau kerjasama dengan parti-parti yang berada di dalam kerajaan sama ada Umno, Bersatu atau PAS.“Tidak mungkin PH akan bekerjasama dengan pengkhianat yang jelas mengkhianati amanah dan mandat rakyat,” katanya.Dalam pada itu, Loke berkata pendirian Salahuddin tersebut adalah pandangan peribadi dan tidak pernah diputuskan dalam Majlis Presiden PH.Loke turut menggesa semua pimpinan PH membincangkan sebarang pandangan berkenaan kerjasama politik dengan pihak lain dalam mesyuarat Majlis Presiden PH dan bukannya melalui kenyataan terbuka untuk memastikan tidak ada kekeliruan di kalangan ahli dan penyokong.“Segala keputusan mengenai hala tuju dan kerjasama di luar kerangka PH mesti diputuskan secara bersama oleh Majlis Presiden PH.”


Sejarah tercipta, keldai dadah Malaysia terlepas hukuman mati di Singapura

Seorang pengawal keselamatan Malaysia berusia 32 tahun yang mengatakan menerima tawaran menjadi keldai dadah kerana ingin membantu membayar kos perubatan anak perempuanya mencipta sejarah hari ini apabila mahkamah Singapura mengenepikan sabitan hukuman mati terhadapnya.Gobi Avedian merupakan orang pertama mencipta sejarah di negara itu kerana terlepas daripada hukuman mati selepas penat mencuba pelbagai usaha, termasuk melakukan rayuan memohon belas kasihan.“Ini adalah kes pertama yang berjaya atas alasan kesilapan mahkamah. Amat sukar untuk mendapat kebenaran membuka semula kes berkenaan di mahkamah rayuan,” kata peguam Gobi, M. Ravi sejurus selepas keputusan itu diumumkan.Ravi berkata keputusan hari ini bermaksud hukuman penjara 15 tahun terhadap Gobi akan dikenakan kembali.Gobi dijangka dibebaskan pada tahun 2024, selepas menjalani hukuman penjara selama enam tahun.Ravi yang dikenali kerana lantang memperjuangkan hak asasi manusia di republik itu, menuduh pemerintah Singapura dan pendakwa raya bersikap keterlaluan dalam kes itu, sambil menambah terdapat beberapa insiden gangguan kepadanya kerana mengambil kes itu.“Saya boleh menyerah kalah pada bila-bila masa kerana ancaman itu,” katanya.“Mengapa ancam peguam?” kata Gobi, yang mewakili banduan menanti hukuman mati secara pro-bono.Katanya, menteri undang-undang Singapura K. S Shanmugam perlu mengemukakan permohonan maaf.“Sila mohon maaf kepada Gobi dan keluarganya di atas apa yang dilalui selama dalam proses rayuannya.“Saya minta supaya menteri undang-undang memohon maaf kepada Gobi dan melihat kembali semua kes membabitkan hukuman mati.”Gobi merupakan salah seorang daripada puluhan rakyat Malaysia yang dijatuhi hukuman mati mandatori di bawah undang-undang kontroversi Singapura.Di bawah Akta Penyalahgunaan Dadah, sesiapa yang ditangkap membawa lebih daripada 15 gram dadah akan dihukum mati.Bulan lalu, MalaysiaNow melaporkan mengenai kebimbangan komposisi etnik terhadap mereka yang menanti hukuman mati.Angka yang dikumpul aktivis hak asasi manusia menunjukkan kira-kira 90% yang sedang menanti hukuman mati di penjara republik itu adalah etnik Melayu dan India yang lebih kurang 20% daripada populasi negara itu.Daripada 55 orang sedang menanti hukuman mati, 30 adalah Melayu Singapura, 20 India dan lima Cina. Daripada 20 etnik India itu, 15 merupakan warganegara Malaysia.Pada Mei lalu ketika Singapura mengisytihar perintah kawalan pergerakan kerana Covid-19, sebuah mahkamah di negara itu menjatuhkan hukuman gantung sampai mati ke atas seorang rakyat Malaysia berusia 37 tahun, yang keputusannya diumum melalui sidang video Zoom.Ini mencetuskan kecaman daripada kumpulan hak asasi manusia.“Hukuman mati sememangnya sangat dibenci, tetapi untuk melaksanakan hukuman ini, ia adalah paling kejam boleh diterima tertuduh, dilakukan melalui sidang video Zoom secara jauh, ia sangat tidak berperikemanusiaan,” kata Human Rights Watch mengenai kes yang melibatkan Punithan Genasan.Peguam Ravi yang berada di barisan hadapan menjadi ikhtiar terakhir banduan menanti hukuman mati untuk kekal hidup.Beliau kini terlibat dalam 21 kes, antaranya membabitkan kes Gobi yang pertama berjaya.Ravi berkata, Gobi menyatakan hasrat untuk memberi sumbangan dalam menghapuskan hukuman mati di Malaysia, satu kempen yang diterajui oleh kumpulan hak asasi manusia Lawyers for Liberty.


Pertuduhan bunuh petugas set pada 2021 ke atas Baldwin dikurangkan

Pendakwa raya telah mengurangkan pertuduhan terhadap pelakon dan penerbit Amerika Alec Baldwin berkaitan kematian seorang petugas set filem "Rust” pada 2021, lapor Xinhua, memetik The Hollywood Reporter, pada Isnin.
Dengan keputusan itu, pelakon veteran Hollywood berusia 64 tahun itu dan penyedia senjata api dan peluru di set filem itu pada hari berkenaan, Hannah Gutierrez-Reed, terlepas daripada hukuman penjara lima tahun, menurut laporan itu.
Pada 21 Oktober 2021, Baldwin melepaskan tembakan daripada pistol prop pada set filem di New Mexico, Santa Fe County, Amerika Syarikat, membunuh ahli sinematograf filem itu, Halyna Hutchins, 42, dan mencederakan pengarah Joel Souza.
Pada 31 Jan lepas, Peguam Daerah Kehakiman Pertama New Mexico Mary Carmack-Altwies secara rasmi memfailkan pertuduhan membunuh tanpa niat terhadap Baldwin dan Gutierrez-Reed.
Pada Jumaat, pendakwa raya menarik balik pertuduhan kedua iaitu pengubahsuaian senjata api Peguam Baldwin dan Gutirerrez-Reed dalam hujah yang difailkan pada awal bulan ini berkata pertuduhan itu yang berasaskan undang-undang baharu New Mexico tidak boleh digunakan kerana ia diluluskan selepas kematian Hutchins, lapor The Hollywood Reporter.
Baldwin dan Gutierrez-Reed masih menghadapi pertuduhan membunuh tanpa niat yang memperuntukkan hukuman penjara maksimum 18 bulan, tambah laporan itu.
"Bagi mengelak gangguan litigasi oleh Baldwin dan peguamnya, Peguam Daerah dan pendakwa raya khas telah menarik balik pertuduhan pengubahsuaian senjata api kepada tuduhan pembunuhan tanpa niat terhadap kematian Halyna Hutchins di set filem Rust," menurut kenyataan jurucakap bagi Peguam Daerah Kehakiman Pertama New Mexico, Heather Brewer.
"Keutamaan pihak pendakwaan ialah mendapatkan keadilan," kata Brewer.


Hampir 50% dewasa terima dos penggalak ketika jumlah suntikan vaksin lepasi 63 juta

Seramai 199,251 dewasa telah menerima suntikan dos penggalak Covid-19 semalam, menjadikan jumlah kumulatif populasi dewasa yang diberikan suntikan penggalak di negara ini kepada 11,531,403 atau 49.3%.Menurut data kementerian kesihatan (KKM) menerusi laman CovidNow, sejumlah 22,921,716 atau 97.9% daripada populasi dewasa telah melengkapkan vaksinasi mereka, manakala 23,199,172 individu atau 99.1% daripada golongan itu telah menerima sekurang-kurangnya satu dos vaksin Covid-19.Bagi populasi remaja berumur 12 hingga 17 tahun, seramai 2,785,992 individu atau 88.5% telah menamatkan vaksinasi mereka, manakala 2,866,545 individu atau 91.1% telah menerima sekurang-kurangnya satu dos vaksin.Statistik harian itu juga menunjukkan bahawa sejumlah 203,613 dos vaksin telah diberikan semalam, melibatkan 1,660 dos pertama dan 2,702 dos kedua, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) kepada 63,100,577.Sementara itu, menurut portal Github KKM, 10 kematian Covid-19 dilaporkan semalam dengan Selangor mencatatkan tiga kes, Kelantan dan Kuala Lumpur masing-masing dua kes, manakala Johor, Perak dan Sarawak masing-masing satu kes.


Lebih 65,500 kes HFMD dicatat, hanya 3 dimasukkan ke ICU

Setakat 28 Mei, hanya tiga kes penyakit tangan, kaki dan mulut (HFMD) daripada 65,535 kes yang dilaporkan, dimasukkan ke unit rawatan rapi (ICU) setakat ini, kata Ketua Pengarah Kesihatan Dr Noor Hisham Abdullah.Beliau berkata kes pertama dan kes kedua dimasukkan ke ICU kerana mengalami komplikasi radang otak (encephalitis) dan disahkan dijangkiti EV71 manakala kes ketiga dimasukkan ke ICU kerana pemantauan selepas pembedahan perut.“Kes ketiga ini telah pun dipindahkan ke wad pembedahan biasa pada 27 Mei untuk pemantauan lanjut. Manakala kes pertama dan kedua masih di bawah pemantauan rapi di ICU,” katanya dalam kenyataan hari ini. Menurut Dr Noor Hisham sehingga hari terakhir minggu epidemiologi (ME) 21/2022 (pada 28 Mei) sejumlah 65,535 kes HFMD telah dilaporkan iaitu peningkatan sebanyak 27 kali ganda bagi tempoh sama bagi 2021 (semasa pandemik Covid-19) iaitu 2,333 kes.Jika dibandingkan dengan tempoh sama pada 2019 (sebelum pandemik Covid-19) dengan kes sebanyak 29,846, ia menunjukkan peningkatan sebanyak 1.2 kali ganda manakala kes HFMD yang dilaporkan bagi ME 21/2022 adalah 18,602 berbanding 15,548 pada ME 20/2022 iaitu peningkatan sebanyak 19.6%, katanya. Beliau berkata sehingga 28 Mei, Selangor menyumbang jumlah kes HFMD tertinggi berbanding negeri-negeri lain iaitu 18,525 kes (28.27%), diikuti Kuala Lumpur dan Putrajaya 8,088 kes (12.34%), Perak 5,810 kes (8.87%), Kelantan 4,905 kes (7.48%), dan Sabah 4,077 kes (6.22%).Dr Noor Hisham berkata wabak dikira apabila terdapat dua atau lebih kes dalam satu lokaliti dan kes mempunyai kaitan epidemiologi serta berlaku dalam tempoh inkubasi penyakit HFMD.Katanya sehingga kini, sebanyak 1,505 wabak dilaporkan di Malaysia dengan tiga negeri mencatatkan kejadian wabak tertinggi iaitu Kuala Lumpur dan Putrajaya (502 wabak atau 33.4%), diikuti Selangor dengan 172 wabak (11.4%) dan Perak 168 wabak (11.2%).“Majoriti lokasi penularan wabak berlaku di taska, tadika dan prasekolah iaitu 913 wabak (61%) diikuti di rumah persendirian dengan 526 wabak (35%) dan juga pusat jagaan kanak-kanak sebanyak 51 wabak (3%),” katanya.Sehubungan itu, Dr Noor Hisham menegaskan kepentingan menjalankan saringan kesihatan kepada kanak-kanak di pintu masuk taska/tadika/tabika/prasekolah dan pusat-pusat asuhan serta pembelajaran kanak-kanak bagi mengesan gejala penyakit berjangkit termasuk HFMD.Beliau berkata premis terbabit adalah tempat mudah berlaku penularan jangkitan penyakit berjangkit disebabkan perhimpunan ramai kanak-kanak.“Kanak-kanak adalah kumpulan rentan kepada jangkitan kerana sistem imuniti belum matang terutama pada kanak-kanak berumur bawah setahun, terdapat kanak-kanak yang belum pernah dijangkiti penyakit berjangkit lazim berlaku kepada kanak-kanak seperti HFMD, Upper Respiratory Tract Infection (URTI) dan lain-lain serta terdapat kanak-kanak belum lengkap vaksin rutin di bawah Program Imunisasi Kebangsaan.Menurut Dr Noor Hisham sehingga 29 Mei, sebanyak 1,174 premis taska/tadika/tabika/prasekolah telah ditutup iaitu 228 premis secara sukarela dan 946 premis ditutup di bawah Akta Pencegahan dan Kawalan Penyakit Berjangkit 1988.Sebanyak 715 premis (61%) dibuka semula setelah pemeriksaan oleh pejabat kesihatan daerah mendapati langkah basmi kuman dan kawalan pencegahan lain telah dilaksanakan oleh premis tersebut, katanya.


Khairy dapat sokongan gantikan Ku Nan di Putrajaya

Tindakan meletakkan seorang tokoh nasional sebagai calon Umno pada Pilihan Raya Umum ke-15 (PRU15) akan memberikan manfaat kepada penduduk Putrajaya, kata seorang pemimpin bahagian, mempertahankan cadangan itu.Timbalan Ketua Umno Bahagian Putrajaya Tun Faisal Ismail Aziz tidak menolak kemungkinan Khairy yang juga bekas ketua Pemuda parti Melayu itu bakal diletakkan sebagai calon PRU15.“Saya mengalu-alukan pemimpin berjawatan menteri atau yang berpotensi menjadi menteri untuk bertanding di sini kerana ia akan memberi manfaat yang besar kepada warga Putrajaya,” katanya kepada MalaysiaNow.MalaysiaNow sebelum ini melaporkan Khairy bakal bertanding di Putrajaya pada PRU15, pertama kali di luar Rembau, Negeri Sembilan yang dimenanginya sebanyak tiga kali.Ini selepas Timbalan Presiden Umno, Mohamad Hasan mempersiapkan diri untuk menggantikan Khairy di Rembau pada PRU15.Putrajaya yang mempunyai majoriti pengundi terdiri daripada penjawat awam, dan disebabkan itu menjadi kubu kuat Umno apabila memegang tampuk persekutuan, tidak pernah mempunyai ahli Parlimen lain selain Tengku Adnan Tengku Mansor.Bagaimanapun, Tengku Adnan yang lebih dikenali sebagai Ku Nan mahu meletakkan anaknya sebagai pengganti di Putrajaya selepas disabitkan bersalah oleh Mahkamah Tinggi di Kuala Lumpur, Disember lalu atas tuduhan menerima rasuah RM2 juta daripada seorang ahli perniagaan dan dijatuhkan hukuman 12 bulan penjara.Kini beliau dalam proses rayuan dan perlu memberikan laluan kepada Faisal untuk memimpin Umno Bahagian Putrajaya tetapi tidak dilakukannya.Dalam pada itu, Faisal mengesahkan pertemuan untuk mendapatkan sokongan daripada ketua cawanagn dan AJK bahagian untuk membuat aduan terhadap dirinya.Katanya sebelum berhujah mempertahankan dirinya kepada tribunal yang dilantik Umno, beliau meminta untuk melihat surat aduan yang dibuat kepadanya bagi mengesahkan pertuduhan yang dikemukakan.“Selepas dipertimbangkan barisan tribunal yang terdiri daripada tiga orang dan dua peguam saya diberi peluang untuk melihat,” katanya kepada MalaysiaNow.“16 muka surat yang saya bacakan kepada barisan tribunal itu termasuk bukti yang saya perolehi daripada ahli lain serta mengambil kira situasi yang turut dilakukan pihak lain namun tiada tindakan diambil.”MalaysiaNow cuba menghubungi Ku Nan untuk mendapatkan maklumbalas tetapi tidak berjaya.Faisal yang juga setiausaha akhbar kepada Menteri Wilayah Persekutuan Annuar Musa berkata, sehingga kini keputusan tribunal tersebut tidak diketahui bila akan diumumkan.Dan ketika ditanya adakah terdapat usaha untuk menghasut dan “membeli” semua ketua cawangan dan ahli jawatankuasa supaya menandatangani surat aduan secara bersama, ini jawapan yang diberikan.“Saya dimaklumkan oleh mereka yang hadir tentang ucapan Ku Nan, dan saya ada beri penjelasan mengenai perkara yang dibangkitkan mengenai saya dalam kumpulan WhatsApp ketua-ketua cawangan Putrajaya dan AJK Bahagian Putrajaya,” katanya.


PM jamin Bajet 2023 tidak pinggir kaum Cina

Ismail Sabri Yaakob memberi jaminan kerajaan tidak akan meminggirkan usaha memperkasakan masyarakat Cina sama ada di bandar dan luar bandar dalam pembentangan Bajet 2023, 7 Oktober di Dewan Rakyat.
Perdana menteri berkata kerajaan akan memastikan Bajet 2023 yang disediakan adalah berteraskan kesejahteraan dan kebajikan rakyat secara menyeluruh.
“Bajet 2023 juga akan mengambil kira cabaran yang bakal dihadapi pada tahun depan," katanya dalam ucapan sempena majlis penutup Pesta Kebudayaan Cina Kebangsaan ke-37 2022, di Seremban, malam tadi.
Pesta Kebudayaan Cina Kebangsaan merupakan program tahunan bertujuan meningkatkan kesedaran generasi muda tentang warisan dan budaya Cina, namun, ia tidak dapat diadakan sejak dua tahun lepas berikutan penularan pandemik Covid-19.
Turut hadir ialah Menteri Besar Aminuddin Harun, Duta China Ouyang Yujing dan Presiden Gabungan Pertubuhan Cina Malaysia (Huazong) Goh Tian Chuan.
Selain itu, Ismail berkata kerajaan amat prihatin dengan kesulitan dihadapi Keluarga Malaysia dan sentiasa berusaha untuk meringankan beban yang ditanggung khususnya berkaitan kenaikan harga barangan keperluan.
Sementara itu, perdana menteri,berkata kerajaan sentiasa menggalakkan penganjuran program kebudayaan pelbagai bangsa di negara ini termasuk kebudayaan kaum Cina.
Menurutnya, kerencaman identiti dan budaya yang ada dalam kalangan masyarakat Malaysia sewajarnya merapatkan hubungan antara kaum supaya boleh mempelajari falsafah setiap budaya yang berbeza.
Justeru, beliau menggalakkan Huazong meneruskan usaha termasuk penganjuran program kebudayaan pada masa akan datang.
“Kerajaan juga sentiasa menyokong program-program anjuran agensi kerajaan demi mengukuhkan perpaduan Keluarga Malaysia," katanya.
Dalam pada itu, Ismail berkata kerajaan melaksanakan langkah bagi menjadikan Malaysia negara maju dan berbudaya melalui Dasar Kebudayaan Negara (Daken) 2021.
Katanya, Daken berperanan memartabatkan dan memelihara seni, budaya dan warisan Keluarga Malaysia agar tidak hilang ditelan zaman.
“Kementerian Perpaduan Negara telah memperkenalkan rangka tindakan, KAMI @Pelan Perpaduan Keluarga Malaysia 2021-2025 yang dilancarkan pada 28 November lalu.
“Di bawah pelan ini, konsep Keluarga Malaysia diterjemahkan melalui aktiviti dan program yang berteraskan perpaduan,” katanya.


Volker Turk dari Austria dilantik ketua hak asasi manusia PBB

Setiausaha Agung Pertubuhan Bangsa-Bangsa Bersatu (PBB) Antonio Guterres pada Khamis melantik Volker Turk dari Austria sebagai Pesuruhjaya Tinggi baru Hak Asasi Manusia PBB selepas mendapat persetujuan Perhimpunan Agung PBB, lapor Xinhua.
Turk akan menggantikan Michelle Bachelet dari Chile, menurut satu kenyataan pejabat ketua PBB.
Beliau kini ialah Timbalan Setiausaha Agung bahagian dasar di Pejabat Eksekutif Setiausaha Agung, yang menyelaras tugas-tugas dasar global.
Sebelum ini beliau berkhidmat sebagai penolong setiausaha agung untuk penyelarasan strategik di Pejabat Eksekutif Setiausaha Agung dari 2019 hingga 2021.
Turk berkelulusan ijazah kedoktoran dalam undang-undang antarabangsa dari Universiti Vienna dan ijazah sarjana undang-undang dari Universiti Linz, Austria.


Majikan, pembantu mengaku tidak bersalah kes pukul pengawal peribadi

Dua lelaki terdiri daripada majikan, Chung Chee Yang dan pembantu peribadinya, Choo Hin Voon, yang masing-masing menghadapi lima dan dua pertuduhan berkaitan kes pukul dua pengawal peribadi, mengaku tidak bersalah di Mahkamah Majistret Klang hari ini.Chung dan Choo, masing-masing berusia 43 tahun, memohon dibicarakan selepas pertuduhan dibacakan di hadapan majistret P. Sarulatha.Mereka didakwa melakukan kesalahan itu di halaman rumah di Bukit Tinggi di sini antara 10.30 malam dan 11.30 malam pada 13 April lepas.Bagi pertuduhan pertama, Chung didakwa melakukan ugutan jenayah dengan mengacukan pistol ke arah pengawal peribadinya, Mohd Azminizam Zulkepli, 44, dan didakwa mengikut Seksyen 506 Kanun Keseksaan (KK) dan boleh dihukum penjara untuk tempoh sehingga tujuh tahun atau dengan denda atau dengan kedua-duanya sekali.Bagi pertuduhan kedua dan ketiga, Chung didakwa bersubahat dengan Choo, mengarahkannya untuk sengaja menyebabkan kecederaan terhadap Ahmad Shamsuri Zailani, 27, dan Mohd Azminizam, dengan menggunakan sebatang rotan.Bagi pertuduhan itu, dia didakwa mengikut Seksyen 109 KK dibaca bersama dengan Seksyen 324 KK yang boleh dihukum penjara sehingga 10 tahun atau dengan denda atau dengan sebat atau dengan mana-mana dua daripada hukuman berkenaan.Untuk pertuduhan keempat, Chung juga didakwa mengeluarkan perkataan yang menyinggung perasaan mangsa mengenai agama yang dianuti mangsa dan didakwa mengikut Seksyen 298 KK dan boleh dihukum di bawah seksyen sama yang membawa hukuman penjara satu tahun atau denda RM2,000 atau kedua-duanya.Pertuduhan kelima, Chung didakwa dengan sengaja menyebabkan kecederaan ke atas Mohd Azminizam yang boleh dihukum di bawah Seksyen 323 KK iaitu penjara satu tahun atau dengan denda atau kedua-duanya sekali.Sementara itu, pembantu peribadinya, Choo menghadapi dua pertuduhan iaitu didakwa menyebabkan kecederaan ke atas Mohd Azminizam dan Ahmad Shamsuri menggunakan rotan.Bagi pertuduhan itu, dia didakwa mengikut Seksyen 324 KK yang boleh dihukum sehingga 10 tahun atau dengan denda atau dengan sebat atau mana-mana dua hukuman tersebut.Sarulatha membenarkan Chung diikat jamin RM50,000 manakala Choo, RM20,000 masing-masing dengan seorang penjamin.Mereka juga perlu menyerahkan pasport kepada mahkamah dan melapor diri sebulan sekali di Balai Polis dan menetapkan 23 Jun sebutan semula kes.Pendakwaan dikendalikan oleh timbalan pendakwa raya Ashyraf Ashy’ari Kamaruzaman manakala Chung diwakili peguam Abdul Hakeem Aiman dan peguam Loi Yap Loong mewakili Choo.Media sebelum ini melaporkan dua pengawal peribadi cedera selepas dirotan dan diugut bunuh menggunakan pistol oleh majikan dipercayai akibat perselisihan faham berkaitan puasa.


Petronas temui minyak dan gas baru di perairan Balingian

Petroleum Nasional Bhd (Petronas) mengumumkan satu penemuan minyak dan gas baru di telaga cari gali ‘wildcat’ Sirung-1 dalam Blok SK405B Kontrak Perkongsian Pengeluaran (PSC), yang terletak di perairan cetek wilayah Balingian iaitu 237 kilometer dari pesisir Miri, Sarawak.Telaga ‘wildcat’ ini bermaksud yang belum terbukti wujudnya minyak di situ atau dieksploitasi sepenuhnya dan tidak mempunyai rekod pengeluaran kukuh atau telah dieksploitasikan sepenuhnya sebelum itu sebagai tapak pengeluaran minyak dan gas.Telaga cari gali Sirung-1 berjaya digerudi sehingga kedalaman 2,538 meter pada Februari 2021.Penemuan ruang minyak dan gas yang penting ini melebihi 100 meter dalam takungan batu pasir Oligosen hingga Pertengahan Miosen mengesahkan lagi potensi wilayah Balingian, dengan baki prospek yang masih belum diterokai.Naib Presiden Cari Gali dan Huluan Petronas, Emeliana Rice-Oxley berkata penemuan di Sirung-1 membuktikan lagi wujudnya minyak, terutama dalam kawasan belum diteroka sepenuhnya di wilayah Balingian.“Ini direalisasikan selepas kejayaan yang sama di telaga tambahan di Medan D18.“Kami berkedudukan baik untuk meneruskan usaha yang sama di dua blok lain di wilayah yang sama, iaitu Blok SK411 dan SK306. Oleh itu, mengusahakan blok ini dan kawasan sekitarnya yang lain tetap menjadi bahagian penting dalam pelan pertumbuhan jangka panjang Petronas dan rakan kongsi kami,” katanya dalam kenyataan pada Selasa.PTTEP Sarawak Oil Ltd sebagai pengendali memegang kepentingan sebanyak 59.5%, MOECO Oil (Sarawak) Sdn Bhd memegang 25.5% dan Petronas Carigali Sdn Bhd, anak syarikat Petronas, memegang baki 15% kepentingan dalam penyertaan di Blok SK405B.PSC tersebut ditandatangani pada November 2017 hasil daripada Pusingan Bidaan Malaysia (MBR) 2015.“Kami amat gembira atas kejayaan berterusan dengan rakan kongsi kami dalam penemuan berturut-turut tahun ini di Malaysia dan tetap optimis dengan aktiviti penerokaan kami untuk 2021,” katanya.Bagi MBR 2021, Petronas menawarkan 13 peluang baharu di lembangan prolifik Malaysia dengan disertakan terma fiskal dan bukan fiskal yang ditambah baik.Inisiatif itu merupakan sebahagian usaha berterusan Petronas untuk berkembang bersama-sama rakan kongsinya di Malaysia.


Pemimpin Melayu PH hanya berdiam diri ketika kami diserang, kata Thomas

Bekas peguam negara Tommy Thomas di dalam bukunya setebal 550 muka surat mengkritik semua pihak tidak terkecuali pemimpin Pakatan Harapan (PH) daripada perdana menteri sehinggalah bekas kakitangannya.Salah satu kumpulan yang secara terang-terangan dipersalahkannya adalah pemimpin Melayu daripada gabungan yang berkuasa selama 22 bulan, dengan menuduh mereka tidak melakukan apa-apa ketika serangan “perkauman” dilakukan terhadap ahli politik PH, terutama DAP, parti yang dikaitkan dengan Thomas sama seperti yang ditunjukkan di dalam buku autobografi diterbitkan baru-baru ini.Thomas menyelar mereka yang berada di dalam Bersatu, Amanah dan PKR kerana gagal menangkis serangan itu, dan menuduh masyarakat Melayu “dibasuh otak” untuk percaya dakwaan yang dilakukan terhadapnya dan DAP.“Perbuatan membasuh otak kaum majoriti sangat-sangat berjaya,” tulis Thomas, dengan menamakan dirinya, Setiausaha Agung DAP Lim Guan Eng dan beberapa pemimpin parti sebagai mangsa.“Namun, para pemimpin Melayu di dalam PH kekal mendiamkan diri,” katanya di dalam buku “My Story: Justice in the Wilderness”.Beliau menamakan beberapa pemimpin Melayu daripada gabungan PH yang langsung tidak bersuara ketika “diserang berulang kali daripada orang mereka”: Dr Mahathir Mohamad, Muhyiddin Yassin dan Redzuan Yusoff (Bersatu); Anwar Ibrahim, Dr Wan Azizah Wan Ismail dan Azmin Ali (PKR) serta Mohamad Sabu dan Khalid Samad daripada Amanah.”Ketika dihubungi, Khalid yang merupakan ahli Parlimen Shah Alam, menolak dakwaan Thomas.Beliau mengatakan sebaliknya, Perikatan Nasional dan Barisan Nasional menuduh orang Melayu dalam pembangkang terlalu mempertahankan orang bukan Melayu.“Semua ini hanya tuduhan politik dan biarlah rakyat sendiri yang membuat penilaian berdasarkan tindakan dan kata-kata kami,” bekas menteri Wilayah Persekutuan itu memberitahu MalaysiaNow.Khalid meluahkan rasa pelik, mengapa baru sekarang Thomas membangkitkan isu itu.“Dia langsung tidak pernah menyuarakan mengenai isu ini ketika kami bersama,” katanya.“Oleh itu dia sekadar meluahkan rasa hatinya berdasarkan perasaannya, bukan fakta.“Tuduhan bahawa pemimpin Melayu PH berdiam diri juga adalah tidak benar. Hakikatnya kami juga diserang sebagai tali-barut bukan Melayu, khususnya DAP,” tambahnya.


Noor Hisham gesa rakyat bersatu perangi peningkatan Covid-19

Rakyat Malaysia perlu bersatu untuk memerangi penularan wabak Covid-19 yang meningkat ketika ini, kata Ketua Pengarah Kesihatan Dr Noor Hisham Abdullah.Beliau berkata orang ramai memainkan peranan penting dengan mematuhi sepenuhnya prosedur operasi standard (SOP), tanpa mengira kedudukan dan status mereka.“Kami tidak boleh membendung atau mengurangkan penularan tanpa sokongan orang ramai. Apa yang kami harapkan adalah orang ramai duduk di rumah dan jika tidak, sila patuhi SOP ditetapkan.“Pakai pelitup muka, jaga penjarakan fizikal dan selalu basuh tangan. Kegagalan mengamalkan SOP membantu peningkatan risiko jangkitan,” katanya di laman Facebooknya, semalam.Sejak 1 Oktober hingga semalam, Malaysia merekodkan peningkatan kes baru Covid-19 mencecah tiga angka yang agak membimbangkan dan bilangan tertinggi pada Selasa dengan 691 kes.Noor Hisham dalam memberi semangat kepada petugas barisan hadapan, turut mengingatkan mereka adalah pelindung kepada kesihatan dan keselamatan rakyat serta pertahanan terakhir negara.“Kita perlu terus bersemangat dan kuat. Kita mempunyai peluang untuk melakukannya dan meratakan lekuk sekali lagi. Lakukannya atau tidak.“Peringatan juga kepada petugas barisan hadapan agar mengikuti dan mematuhi garis panduan pengurusan kes dan SOP ketika di lapangan untuk melindungi diri daripada jangkitan. Kesihatan menyatukan kita semua untuk bersama melawan musuh iaitu Covid-19. Insya-Allah,” katanya.Beliau turut mengiktiraf usaha dan kerja keras barisan hadapan yang bekerja keras tanpa henti sepanjang 10 bulan untuk memerangi musuh yang tidak nampak.Noor Hisham juga menyedari ramai petugas barisan hadapan yang keletihan dan kecewa dengan kemunculan banyak kluster baharu, bagaimanapun petugas barisan hadapan adalah manusia biasa juga, katanya.


Kes baru Covid-19 jangkau 20,800

Malaysia merekodkan kes baru sebanyak 20,889 menjadikan kes keseluruhan Covid-19 meningkat sebanyak 1,224,595 kes.Selangor kekal mencatat kes harian tertinggi sebanyak 8,792 disusuli Kuala Lumpur (2,483), Sabah (1,291), Johor (1,275), Negeri Sembilan (986), Kelantan (938), Sarawak(652),Pulau Pinang (776), Perak (624), dan Melaka (491).Hanya Perlis (9) dan Labuan (9)sahaja negeri yang mencatat kes satu digit hari ini.Negara juga mencatat sebanyak 16,394 kes sembuh menjadikan jumlah keseluruhan kes sembuh meningkat kepada 993,020.Kes aktif dengan kebolehjangkitan pula kini berjumlah 221,396.Dalam pada itu, 1,096 pesakit ditempatkan di unit rawatan rapi (ICU) termasuk 545 orang memerlukan bantuan alat pernafasan.Malaysia turut mencatat 160 lagi korban akibat Covid-19, menjadikan jumlah mangsa yang maut meningkat kepada 10,179.


Varian Delta antara punca kes Covid-19 meningkat, kata KP kesihatan

Varian Delta yang dikesan sudah merebak hampir ke setiap negeri dipercayai antara punca peningkatan mendadak kes Covid-19 di negara ini, kata Ketua Pengarah Kesihatan Dr Noor Hisham Abdullah.Beliau berkata varian Delta merebak dengan cepat dan jangkitan boleh berlaku dalam masa singkat melalui bawaan udara.“Sekarang kes meningkat semula dan satu daripada faktor peningkatan ialah disebabkan oleh varian Delta yang dominan.“Varian Delta, ia merebak dengan cepat, pada permulaan jangkitan R-naught (R0) ialah 5.8, bererti kalau 100 dijangkiti boleh menjangkiti 800 (orang) dalam tempoh singkat,” katanya pada sidang media khas kementerian kesihatan semalam.Sidang media itu turut disertai Menteri Kesihatan Dr Adham Baba, Timbalan Ketua Pengarah Kesihatan (Kesihatan Awam) Dr Chong Chee Keong dan Ketua Setiausaha Kementerian Kesihatan (KKM) Mohd Shafiq Abdullah.Dr Noor Hisham berkata setakat hari ini, KKM telah mengesan 67 kes varian Delta di dalam negara.Mengulas lanjut, beliau berkata vaksin Covid-19 yang digunakan dalam Program Imunisasi Covid-19 Kebangsaan (PICK) terbukti berkesan terhadap varian Delta.“Dalam kes 2,779 petugas kesihatan yang dijangkiti (Covid-19), ada juga varian Delta dan Beta, tetapi majoriti mereka berada pada kategori satu dan dua.“Ini adalah berita baik, bererti vaksin kita gunakan hari ini masih berkesan untuk varian Delta dalam negara, bezanya varian Delta merebak dengan cepat,” katanya.


Wabak Covid-19 bagai sudah berakhir

Restoran penuh. Pusat membeli belah turut penuh. Jalan raya dipenuhi kereta.Kesusahan mencari tempat letak kereta.Begitulah kisah hujung minggu yang lalu di kota Lembah Klang.Rakyat Malaysia memulakan kehidupan bagaikan masalah Covid-19 sudah tiada sejurus kerajaan mengumumkan Lembah Klang memasuki Fasa Tiga Pelan Pemulihan Negara (PPN).Apa yang pasti, fasa hidup bersama Covid-19 sudah bermula.Rakyat Malaysia sudah serik dikurung.Anak-anak turut dibawa bersama ke sana, ke sini.Diharap ibu bapa tidak melakukan protes apabila tibanya waktu anak-anak diwajibkan balik ke sekolah.Jika ibu bapa boleh membawa anak-anak ke restoran dan melancong yang turut terdedah kepada Covid-19, apalah yang perlu dirisaukan untuk pulang ke sekolah apabila kerajaan mewajibkan semua guru menerima vaksin?Sambil rakyat Malaysia menikmati kebebasan yang terhilang, marilah sama-sama kita belajar daripada negara jiran kita Singapura.Wabak Covid-19 kembali mengganas di Singapura dengan catatan lebih 2,000 kes sehari meskipun lebih 82 peratus rakyatnya telah lengkap vaksinasi.Terkena Covid-19 boleh menyebabkan hubungan dengan ahli keluarga terputus secara fizikal dan juga sumber rezeki terbantut.Bukan itu sahaja, ia juga menyusahkan kehidupan diri, keluarga dan mereka yang rapat dengan diri sendiri.Oleh itu, rakyat Malaysia perlu sentiasa mematuhi prosedur operasi standard (SOP) demi keluarga dan rezeki masing-masing.Jangan sesekali terasa di luar sana selamat sehingga pelitup muka, penjarakan sosial dan kebersihan tangan tidak dijaga.Ia masih sangat tidak selamat.Cuma kini kita dilindungi oleh perisai peluru, yang dipanggil vaksin.Jika terkena, kemungkinan besar kita hanya terasa sakit dan pedih, tapi nyawa tidak dicabut kerana adanya perisai tersebut.Masalahnya ialah berapa lamakah perisai itu mampu bertahan?Apakah ia mampu terus mempertahankan kita dengan varian-varian baru Covid-19 yang terus diteknologikan virus itu secara sendiri?Tidak pasti.Yang pasti dunia kini menunggu ubat untuk mengubati Covid-19.Kemunculan ubat itu akan menamatkan semua permainan Covid-19.Mari kita sama-sama bertahan sehingga kemunculan ubat itu.


Kurang 10% kes libatkan tempat kerja di Selangor, menurut statistik KKM

Menurut perincian statistik diumumkan Ketua Pengarah Kesihatan Noor Hisham Abdullah, tempat kerja menyumbang kurang dari 10% kes Covid-19 di Selangor.Pemeriksaan terhadap angka statistik setakat seminggu lalu termasuk hari ini menunjukkan kes berpunca dari tempat kerja di Selangor adalah rendah berbanding kluster komuniti di negeri itu.Sampel angka dari 24 Jun menunjukkan daripada keseluruhan 18,588 kes sepanjang lapan hari lalu, hanya 1,416 kes baru direkodkan berasal dari tempat kerja atau sekitar 7.6% daripada keseluruhan kes.Bagaimanapun, Menteri Besar Selangor Amirudin Shari dilaporkan mendakwa sebanyak 91% daripada jumlah kluster di negeri itu adalah berkaitan tempat kerja.Dakwaan menteri besar itu kemudiaannya turut disusuli dengan penularan beberapa gambar di media sosial yang menunjukkan seolah-olah Noor Hisham menyokong dakwaan Amirudin tersebut.Noor Hisham masih belum memberikan respons beliau mengenai perkara ini ketika dihubungi MalaysiaNow.Pihak berkuasa hari ini mengumumkan perintah kawalan pergerakan diperketatkan (PKPD) melibatkan hampir 50 kawasan di Selangor dan Kuala Lumpur susulan kes harian Covid-19 tidak menunjukkan tanda-tanda penurunan selepas sebulan “lockdown” dilaksanakan.Selangor mencatatkan kes harian tertinggi setiap hari, menyebabkan persoalan timbul sama ada negeri itu menjadi punca kesulitan kepada negeri lain yang memiliki kadar jangkitan rendah akibat sekatan pergerakan penuh di seluruh negara yang mula dilaksanakan awal bulan lalu.


Johor benar rapatkan sejadah ketika solat jemaah mulai Jumaat

Sultan Johor Sultan Ibrahim Sultan Iskandar berkenan membenarkan semua masjid dan surau di negeri ini merapatkan sejadah, ketika pelaksanaan solat berjemaah tanpa bersentuhan antara jemaah yang hadir mulai Jumaat ini.Pengerusi Jawatankuasa Hal Ehwal Agama Islam Johor Mohd Fared Mohd Khalid berkata setiap jemaah, diminta membawa sejadah sendiri berukuran sekurang-kurangnya 1.06 meter (3.5 kaki) panjang dan 0.6 meter (dua kaki) lebar, selain sudah menerima dua dos suntikan vaksin Covid-19.“Bagi mengimarahkan bulan Ramadan di masjid dan surau, solat sunat tarawih hendaklah dilaksanakan sebanyak 20 rakaat dan solat sunat witir tiga rakaat. Imam bertugas digalakkan membaca surah dalam juzuk ke-30 sahaja, manakala imam jemputan perlu mendapatkan surat kebenaran daripada kadi daerah terlebih dahulu.“Edaran bubur lambuk, jamuan majlis berbuka puasa, sahur dan moreh dibenarkan untuk dilaksanakan secara berbungkus sahaja. Kaunter zakat fitrah pula boleh dibuka sebelum atau selepas waktu solat dengan penjarakan satu meter,” katanya pada sidang media selepas Majlis Jalinan Kasih bersama pengamal media hari ini.Beliau berkata majlis ucapan serta penyerahan bantuan kepada asnaf dibenarkan di masjid dan surau, namun majlis berkenaan yang dianjurkan oleh parti politik atau wakil rakyat tidak dibenarkan, kecuali melibatkan Menteri Besar Johor Onn Hafiz Ghazi dan pengerusi jawatankuasa hal ehwal agama Islam negeri.“Aktiviti bermalam di masjid dan surau adalah ditangguhkan, begitu juga aktiviti masak-memasak masih tidak dibenarkan, dengan semua jamuan dilaksanakan secara berbungkus, manakala jamuan berhidang dibenarkan sekiranya terdapat program rasmi dengan tidak melebihi 50 jemaah,” katanya.Berhubung kadar zakat fitrah, Fared berkata Majlis Agama Islam Negeri Johor (MAINJ) menetapkan dua pilihan pada tahun ini, iaitu RM7 dan RM10 seorang, mengikut jenis beras digunakan dengan kaedah pembayaran dibuat menerusi tiga cara iaitu dalam talian, di kaunter zakat MAINJ setiap daerah dan cawangan atau menerusi 1,648 amil dilantik.“Mesyuarat Jawatankuasa Fatwa Negeri Johor menetapkan, kadar RM7 dibayar umat Islam yang menjadikan makanan hariannya beras daripada jenis Super Tempatan, manakala RM10 pula dibayar umat Islam yang menjadikan makanan hariannya beras selain daripada jenis Super Tempatan seperti beras wangi, beras basmati dan lain-lain,” katanya.Beliau berkata kerajaan negeri Johor menyasarkan unjuran pungutan zakat fitrah tahun ini sebanyak RM18.82 juta dengan 2.1 juta umat Islam di Johor, layak membayar zakat fitrah.Katanya kutipan zakat fitrah pada tahun lepas adalah RM19.9 juta melibatkan 2.179 juta pembayar, manakala kutipan pada 2020 adalah RM16.72 juta dengan 1.98 juta pembayar.Menurut beliau MAINJ turut menetapkan kadar bantuan hari raya tahun ini, dengan peruntukan berjumlah RM14.19 juta dan mengikut bancian, bilangan ketua keluarga fakir adalah 7,429 orang manakala ketua keluarga miskin 29,258 orang.“Setiap ketua keluarga fakir akan menerima bantuan RM400 dan tanggungan mereka pula menerima RM50, manakala ketua keluarga miskin akan menerima RM300 dan tanggungan mereka juga menerima RM50,” katanya.


Angkatan tentera mobilisasi aset pertingkat usaha perangi Covid-19

Angkatan tentera sudah bersiap sedia untuk membantu kementerian kesihatan membina hospital lapangan dalam usaha merawat mangsa-mangsa Covid-19 selain meningkatkan vaksinasi di kawasan pedalaman, kata Menteri Kanan (Pertahanan) Hishammuddin Hussein.Beliau berkata langkah tersebut akan mempercepatkan lagi usaha memerangi pandemik memandangkan kes harian yang tinggi di sekurang-kurangnya lima negeri, selain dapat memastikan keseimbangan antara kehidupan dan mata pencarian rakyat ketika negara kini bakal memasuki fasa endemik virus Covid-19.“Keberadaan tentera sekarang ini bukan untuk perang dengan sesiapa.“Jika tentera diperlukan dalam situasi endemik, saya tak fikir ia akan menjadi masalah,” katanya kepada pemberita ditemani Panglima Angkatan Tentera Diraja Malaysia (ATM) Affendi Buang.Beliau berkata tentera bersenjata memiliki infrastruktur yang mencukupi, pakar-pakar dan aset yang sedia dimobilisasi pada bila-bila masa.Katanya, hospital lapangan boleh digunakan untuk merawat pesakit Kategori Tiga di lima negeri paling terkesan dengan virus itu termasuk Sabah, Johor, Kedah, Penang dan Kelantan.“Saya percaya bantuan ATM ini akan berupaya mengurangkan beban yang ditanggung oleh KKM di negeri-negeri berkenaan.”Hishammuddin berkata beliau mengalu-alukan maklum balas daripada orang ramai, mengatakan cadangan-cadangan tersebut akan dibawa ke mesyuarat Majlis Keselamatan Negara (MKN).“Tiada sesiapa yang boleh mendabik dada mengatakan mereka mempunyai formula terbaik untuk memerangi Covid-19,” katanya.Beliau bertkata pasukan vaksinasi tentera juga akan turut dimobilisasi untuk membantu pegawai-pegawai kesihatan untuk masuk ke kawasan-kawasan pedalaman selain melaksanakan rancangan vaksinasi pandu lalu yang baru-baru ini dibenarkan oleh kerajaan.Dalam pada itu, Affendi berkata pembinaan hospital lapangan boleh dilakukan dalam tempoh dua minggu.


5 hari tunggu kerajaan baru, apa kata pengundi kali pertama?

Pengundi kali pertama pada Pilihan Raya Umum ke-15 (PRU15) berumur antara 18 hingga 23 tahun menyuarakan kebimbangan terhadap kemelut politik negara selepas episod panjang menunggu pembentukan kerajaan pusat selepas malam 19 November lalu.
Seorang pelajar undang-undang tahun pertama, Sonia Pillai,19, berkata banyak iktibar yang boleh diambil sepanjang tempoh menunggu seluruh rakyat Malaysia terutamanya dalam mengenalpasti ego dan kesombongan masing-masing khususnya ahli-ahli politik.
“Mengapa masih susah nak bentuk dan jadi kerajaan walaupun kamu sudah menang dalam pilihan raya?
“Parti A tak mahu kamu, parti B tak mahu juga, parti C pula ikut kemahuan parti A dan B. Kenapa?
“Ini bukan sebab kamu itu Cina atau mereka itu rasis, tetapi kerana selama ini kamu sombong,” katanya kepada MalaysiaNow ketika ditemui di sebuah kafe bersama rakan-rakannya.
Seorang rakan Sonia bersetuju dengan pandangannya, kata Nik Ahmad Haris, disebabkan kesombongan itulah menyebabkan banyak pihak menjauhkan diri dan enggan bekerjasama dengan pihak tersebut.
“Kesudahannya mereka terpaksa minta maaf dengan orang itu, pemimpin dan orang Sarawak. Benda itu sepatutnya dilakukan lama lagi tapi disebabkan sombong, tak cukup ‘kawan’ baru nak minta maaf,” katanya yang mengundi di Parlimen Petaling Jaya.
Tanpa menamakan mana-mana pihak, kedua-dua sahabat baik itu merujuk kepada pemimpin utama DAP yang membuat permohonan maaf secara terbuka kepada kerajaan dan rakyat Sarawak atas sebarang kenyataan yang menyinggung perasaan oleh mana-mana pimpinan parti itu selama ini.
Permohonan maaf itu disampaikan oleh Setiausaha Agung DAP Anthony Loke ketika pertemuannya dengan Premier Sarawak Abang Johari Openg pada 24 November lalu.
Tidak lama selepas itu, Pengerusi DAP Lim Guan Eng pula tampil memohon maaf kepada pemimpin Gabungan Parti Sarawak (GPS) dan rakyat negeri itu dipercayai sebagai usaha mendapatkan sokongan blok Borneo untuk menyokong Pakatan Harapan (PH) membentuk kerajaan.
Menurut Sonia, sebagai pengundi muda yang seringkali dipandang rendah oleh golongan berumur sebagai “budak-budak” dan “buta politik” dia merasakan sikap segelintir ahli politik amat keterlaluan dan memalukan.
“Kami budak-budak pun pandai minta maaf. Tak perlu tunggu jadi ahli politik,” kata mereka disusuli dengan ketawa.
Minggu lalu berlaku persaingan sengit antara Pengerusi PH Anwar Ibrahim dan Pengerusi Perikatan Nasional (PN) Muhyiddin Yassin mendapatkan sokongan berikutan PRU15 menyaksikan tiada satu pun gabungan mendapat majoriti mudah untuk membentuk kerajaan sendiri.
Ketika itu juga pelbagai rundingan dan perbincangan dibuat antara pemimpin PH dan Barisan Nasional (BN) sehingga berlanjutan selama lima hari sehingga Istana Negara perkenan melantik Anwar sebagai perdana menteri ke-10.
Dalam pada itu, seorang pelajar kolej Noor Daniel Ikmal, 20, juga melihat tempoh lima hari kemelut politik itu sebagai sesuatu yang baik.
Katanya, ketika itulah rakyat terutamanya para pengundi boleh melihat konsistensi ahli-ahli politik masing-masing terhadap kepercayaan dan kenyataan mereka sebelum ini.
“Bila satu pihak ini tak bersetuju dengan pihak yang lain, maka mereka memang buat keputusan untuk tidak bergabung,” katanya dan menambah kebimbangan rata-rata pengundi adalah kepercayaan terhadap pendirian ahli-ahli politik.
Sementara itu, Engku Ariff yang masih menuntut di sebuah universiti swasta menegaskan rakyat perlu menolak ahli-ahli politik yang secara jelas mempunyai kepentingan diri tanpa memikirkan pandangan ahli parti dan kedudukan diri sendiri yang berdepan dengan pelbagai tuduhan mahkamah.
Katanya, apabila rakyat tekad berbuat demikian maka kemelut politik negara ada masa akan datang boleh ditangani secara rasional.
“Ketepikan dan buang ahli-ahli politik yang ada kepentingan diri sendiri.
“PM baru juga sepatutnya lebih telus dan dedikasi untuk politik yang lebih sihat dan demokrasi untuk Malaysia.”
Sepanjang tempoh lima hari penantian itu, tumpuan turut dihalakan kepada BN yang mempunyai 30 ahli Parlimen tetapi berlaku percanggahan pandangan beberapa kali sesama mereka.
Pengerusi BN Ahamad Zahid Hamidi berdepan tekanan untuk berundur ekoran kekalahan teruk gabungan itu pada PRU15.
Beliau juga mendapat kritikan hebat kerana surat yang dihantar kepada istana menyatakan sokongan kesemua ahli Parlimen BN terhadap Anwar.
Ahli-ahli Parlimen BN menuduhnya membuat “kenyataan tanpa berunding terlebih dahulu” selain mendakwa pemimpin itu cuba untuk memperdaya pihak istana.


Kredibiliti Anwar terjejas lepas pendedahan kerjasama dengan kluster mahkamah Umno

Pendedahan mengenai usaha menjadikan Anwar Ibrahim sebagai perdana menteri menerusi sokongan beberapa ahli Parlimen kluster mahkamah dari Umno boleh menjejaskan kepercayaan penyokong terhadap presiden PKR itu, kata penganalisis.Penganalisis politik dari Universiti Sains Malaysia, Ahmad Atory Hussain, berkata kerjasama itu membuktikan Anwar mengenepikan beberapa prinsip PKR untuk berganding bahu dengan individu seperti Ahmad Zahid Hamidi dan Najib Razak yang terpalit skandal rasuah.Menurut Atory, tindakan tersebut juga menunjukkan bahawa ahli Parlimen Port Dickson itu seolah-olah terdesak untuk menjadi perdana menteri atau sekurang-kurangnya berada dalam “kelompok” kerajaan.“Pastinya pendedahan itu mengejutkan terutama dalam kalangan akar umbi Umno kerana pada mulanya ia dirahsiakan dan hanya diketahui dalam kalangan pemimpin tertinggi,” katanya kepada MalaysiaNow.“Pada pendapat saya, semestinya pemimpin tertinggi Umno sudah tahu berhubung usaha menaikkan Anwar sebagai perdana menteri, tetapi mungkin ia tidak dilaksanakan memandangkan ramai dalam kalangan mereka tidak bersetuju.”Bagaimanapun, Atory berpendapat kerjasama antara Anwar dan pemimpin Umno mungkin tidak akan mendapat tentangan penuh dari PKR memandangkan beliau masih memiliki penyokong “fanatik” yang akan setuju dengan segala keputusan yang dibuat pengerusi Pakatan Harapan itu.Pada Isnin, bekas ahli Majlis Kerja Tertinggi Umno Tajuddin Abdul Rahman mendedahkan bahawa dirinya merupakan saksi hidup untuk membuktikan bahawa terdapat surat akuan berkanun yang ditandatangani oleh ahli Parlimen partinya sebagai sokongan terhadap Anwar menjadi perdana menteri.Kenyataan itu sekali gus bercanggah dengan dasar “No Anwar” yang disepakati dalam perhimpunan Umno sebelum ini.Malah, Tajuddin turut mendedahkan bahawa surat sokongan tersebut ditandatangani secara tergesa-gesa dan beliau akur dengan tindakan tersebut sebagai tanda menghormati Zahid sebagai presiden parti.Pada Oktober 2020, MalaysiaNow mendedahkan Zahid dan Najib menulis surat kepada istana menyatakan sokongan kepada Anwar sebagai perdana menteri.Dalam surat bertarikh 11 Oktober ditujukan kepada Yang di-Pertuan Agong itu, mereka berdua dan “sejumlah ahli Parlimen Umno” mengatakan menyokong Anwar.Sementara itu, Timbalan Pengarah Institut Kajian Etnik Universiti Kebangsaan Malaysia, Kartini Aboo Talib berkata, krisis integriti Umno dan PKR tidak disifatkan sebagai satu perkara luar biasa.Katanya, ia memandangkan kebanyakan pemimpin di kedua-dua parti itu adalah dari “benih” yang sama dan menerima asuhan serta orientasi politik yang sama.“Tidak hairan apabila pendedahan Tajuddin menunjukkan Zahid menyokong Anwar dan Anwar juga maju jadi penunggang parti (meraih manfaat bersama),” katanya.Bagi Awang Azman Pawi dari Universiti Malaya, pengundi PKR mungkin akan melihat situasi usaha sama itu sebagai taktikal “survival” parti daripada kepentingan individu.Katanya, keputusan itu juga mungkin ditafsir sama seperti beberapa serpihan ahli PKR yang menyertai Perikatan Nasional sekali gus menggagalkan usaha Anwar menjadi perdana menteri dan membentuk kerajaan baru dengan sokongan daripada Umno.“Ini lebih kepada memberikan kesedaran bahawa politik semakin dinamik dan perlu ada apa-apa penjajaran baru.“Maka, pengurangan undi sukar berlaku dengan isu sedemikian. Begitu juga sokongan asas PKR dan konteks dalam kalangan parti dijangka tidak ada perubahan ketara,” katanya.


Putrajaya pertahan kemasukan pakar perumahan Singapura

Kemasukan pakar perumahan Singapura ke Malaysia dapat memberi manfaat isu perumahan awam yang antara lain mempunyai masalah berkait kualiti, kata menteri pembangunan dan kerajaan tempatan.
Nga Kor Ming berkata, permasalahan utama dalam pembinaan perumahan awam di Malaysia bukannya tentang kekurangan bilangan unit rumah tetapi kualiti pembinaan.
Jelasnya, pembina perumahan awam terlepas pandang beberapa elemen seperti aspek kehijauan, kelestarian dan kesejahteraan komuniti yang wajib diterapkan dalam projek-projek tersebut.
Atas sebab itu, Nga berkata, kerajaan akan meneliti dan mempelajari aspek-aspek tersebut melalui kemasukan pakar perumahan Singapura bersama Lembaga Perumahan dan Pembangunan (HDB) yang dikatakan sudah bermula sejak 2018 lagi oleh kerajaan terdahulu.
Sebagai contoh, lawatan sambil belajar delegasi kementerian ke Projek Perumahan Awam Malaysia (PPAM) di Desa Park City, Kuala Lumpur menunjukkan contoh model projek perumahan awam yang baik apabila memperkenalkan model fasiliti bertaraf lima bintang dengan harga yang mampu milik.
“Inilah model yang kita akan belajar termasuk ciri-ciri yang baik daripada Singapura. Ia ada ciri-ciri komersial supaya perumahan awam kita yang dibina yang penting adalah berdaya huni iaitu ‘liveability’, ‘connectivity’ dan juga ‘sustainability’.
“Ini antara ciri-ciri yang wajar kita belajar bersama demi kesejahteraan rakyat dan negara,” katanya sebagai menjawab soalan dikemukakan Shaharizukirnain Abd Kadir (PN-Setiu) pada sesi pertanyaan menteri di Dewan Rakyat, hari ini.
Mengulas lanjut, Nga berkata Malaysia melalui kementeriannya turut melaksanakan pelbagai kerjasama serupa dengan pelbagai negara lain, seperti Australia berkaitan pemajuan perumahan swasta dan akta sewaan kediaman dan India dalam pembangunan bercampur swasta.
Jelasnya lagi, libat urus bersama HDB sudah dimulakan sejak tahun 2018 lagi melalui lawatan mantan menteri perumahan dan kerajaan tempatan dan delegasi ke negara jiran itu untuk memahami perancangan dan penyediaan perumahan, terutama dalam perumahan sosial.


Dr Mahathir mula kayuh ‘gerek’

Dr Mahathir Mohamad dilihat mula bersukan di Putrajaya selepas baru-baru ini dibenarkan keluar dari Institut Jantung Negara (IJN) bagi menjalani rawatan selepas sakit tenat.Dalam ciapan Twitternya bersama sebuah gambar, bekas perdana menteri sebanyak dua kali itu dilihat gembira dapat mengayuh basikal bersama pembantu-pembantunya di Putrajaya.“Di Tasik Putrajaya pagi tadi, kayuh semula selepas beberapa bulan tak dapat kayuh gerek (basikal),” katanya.“Saya tengok ramai yang amal gaya hidup sihat, Alhamdulillah.”Baru-baru ini beliau tampil di media sosial selepas kira-kira sebulan menjalani rawatan mengatakan mengalami sakit yang “amat teruk” ketika berada di IJN.“Saya telah pulih daripada satu penyakit yang bagi saya amat teruk, adakalanya saya tak harap nak pulih.“Namun Alhamdulillah, dengan rawatan yang saya dapat dari IJN, saya pulih,” kata Mahathir yang bakal berusia 97 tahun pada Julai dalam sebuah video 9 Februari lalu.Mahathir dimasukkan sekali lagi ke IJN pada bulan lepas selepas menjalani prosedur elektif pada 7 Januari.Sebelumnya, beliau dimasukkan ke IJN pada Disember di mana beliau menjalani beberapa pemeriksaan kesihatan.Beliau juga pernah dimasukkan ke IJN pada 2013 dan 2016 bagi rawatan jangkitan paru-paru.


#KerajaanGagal atau #RakyatGagal?

Seperti dijangka, selepas berakhir cuti panjang Aidilfitri, tersebar di pelbagai platform media sosial gambar menunjukkan keadaan trafik yang panjang sepanjang lebuh raya, antara yang paling tular dan begitu banyak dikongsi adalah di lebuh raya Karak menghala ibu negara dari pantai timur.Persoalan yang bermain di fikiran adalah adakah jumlah kenderaan terperangkap dalam kesesakan yang panjang itu disebabkan semuanya mahu ke Kuala Lumpur untuk bekerja?Saya berani menyatakan ramai juga dalam kalangan pengguna terbabit adalah mereka yang melanggar larangan rentas negeri untuk pulang menyambut lebaran di kampung halaman.Sudah tentu, ada yang mempunyai alasan munasabah untuk membuat perjalanan berkenaan, tetapi saya pasti ramai juga menyalahgunakan surat kementerian perdagangan antarabangsa dan industri (Miti) atau pun surat kebenaran daripada polis untuk “menghalalkan” rentas negeri dan mengingkari arahan perintah kawalan pergerakan (PKP).Kita perlu akui, dalam kalangan rakyat Malaysia, memang ramai yang “pakar” dalam mencari kelemahan apa juga peraturan dan menyalahgunakan kelebihan yang ada untuk kepentingan diri.Atas alasan “bekerja”, ramai memohon kebenaran polis, tetapi tujuan sebenarnya adalah mahu merentas daerah atau negeri untuk bersama ahli keluarga di kampung merayakan Aidilfitri.Pihak berkuasa pastinya dalam dilema kerana pemohon yang panjang akal seperti itu  menyertakan dokumen-dokumen rasmi seperti surat arahan bekerja daripada majikan bersama kepala surat tertera nama syarikat, yang bukannya sesukar mana pun untuk dihasilkan sendiri.Saya percaya banyak kes kelulusan merentas negeri atau daerah yang diberikan oleh pihak berkuasa adalah kerana alasan yang “kelabu”.Ini kerana definisi kerja itu terlalu luas, termasuk yang memerlukan seseorang itu melakukan perjalanan rentas negeri.Dalam hal ini, tidakkah mereka yang berbuat demikian ada rasa malu dan kebertanggungjawaban terhadap diri sendiri dan orang lain?Adakah mereka lupa Covid-19 masih berada dalam komuniti, masih mengancam negara dan nyawa kita dengan kes jangkitan dan kematian meningkat mendadak dalam jumlah yang sangat menakutkan?Adakah mereka lupa bagaimana situasi pandemik pasca Pilihan Raya Negeri (PRN) Sabah pada tahun lalu yang menyaksikan ramai menemui  ajal angkara virus berbahaya berkenaan?Lupakah mereka bagaimana situasi selepas PRN itu apabila Covid-19 menjangkiti ribuan rakyat dan menjejaskan sosio-ekonomi negara dengan ketara?Tidakkah mereka ingat satu kes lewat tahun lalu di mana seorang individu pulang ke kampungnya di Sibu, Sarawak untuk menghadiri pengebumian bapa dan kemudian mencetuskan Kluster Pasai yang menjangkiti lebih 2,600 individu dan menyebabkan 29 kematian.Adakah mereka yang ingkar arahan, bertindak merentas negeri semata-mata untuk menyambut Aidilfitri di kampung atau apa juga alasan selepas ini mahu situasi seperti di Sibu itu berulang lagi?Saya juga percaya dalam ramai-ramai yang ingkar arahan PKP, pasti terselit juga mereka yang mengkritik kerajaan dengan dakwaan gagal mengawal penularan wabak berbahaya berkenaan.Pasti mereka juga tidak henti-henti berkongsi tanda pagar #KerajaanGagal di media sosial dan menuduh kerajaan bersikap pilih kasih dalam situasi yang dirujuk mereka sebagai kes “kayangan” atau apabila ada orang kenamaan atau selebriti melanggar SOP.Saya akui, kerajaan sepatutnya menangani kes-kes sedemikian dengan cara yang lebih baik, tetapi seperti kata pepatah Inggeris, “two wrongs don’t make a right” atau takrifannya, jika seseorang itu melakukan kesalahan, kita tidak wajar menggunakannya sebagai alasan untuk turut melakukan kesalahan yang sama kerana ia akan hanya memburukkan keadaan.Jika kita semua tidak mematuhi SOP atau sekadar patuh kerana takut dengan tindakan atau kompaun, bukannya ikhlas dan secara sepenuh hati, maka perang melawan Covid-19 pasti akan berdepan jalan sukar.Perang ini memerlukan semua pihak, kerajaan dan rakyat berganding bahu dan bersatu hati.Ia akan bertambah sukar dengan sikap sesetengah daripada kita yang saban masa mengkritik kerajaan kononnya tidak melakukan secukupnya, sedangkan pada masa sama mereka juga  tidak mematuhi arahan, larangan dan SOP yang ditetapkan dengan sepenuhnya.Adakah kerajaan yang gagal atau kita juga gagal?Abdul Hakim Dahlan adalah pembaca MalaysiaNow* Tulisan ini adalah pandangan peribadi penulis yang tidak semestnya mencerminkan pandangan MalaysiaNow


Menghadapi antivaksin untuk melawan Omicron

Dunia, termasuk Malaysia sedang melawan varian Omicron virus Covid-19 di dua barisan depan.Pertama, virus itu sendiri. Kedua, golongan yang dipanggil sebagai antivaksin.Banyak lagi perkara mengenai Omicron yang tidak diketahui tetapi gelombang baru varian ini sedang melanda Unted Kingdom, Perancis dan negara-negara lain.Bagi Malaysia, Menteri Kesihatan Khairy Jamaluddin berkata, gelombang Omicron ini adalah “imminent”, iaitu sesuatu yang dijangka pasti berlaku.Maka, apa yang boleh dilakukan ialah berusaha melambatkan kedatangan gelombang itu, sementara menanti hasil penyelidikan mengenai varian itu, serta cara mengatasinya.Antara langkah segera yang dilakukan oleh kementerian kesihatan ialah mempercepatkan suntikan penggalak bagi vaksin Pfizer dan AstraZeneca dari enam kapada tiga bulan.Suntikan penggalak ini bukanlah menjamin kekebalan tetapi ia mengurangkan impak jangkitan dan selanjutnya melengahkan sebarang gelombang Omicron.Ramai orang yang sudah lengkap dua dos vaksin enggan mengambil suntikan penggalak atas pelbagai sebab.Tetapi cabaran besar yang dihadapi oleh kerajaan dan pihak berkuasa kesihatan di seluruh dunia adalah penentangan dari golongan antivaksin.Lebih-lebih lagi apabila ditemui bahawa ada jemaah umrah yang tidak lengkap vaksin pulang membawa Omicron.Apabila disiasat maka didapati ia berkaitan pula dengan mereka yang antivaksin.Maknanya perbuatan golongan antivaksin akan menjejaskan usaha pihak berkuasa untuk membendung Covid-19.Golongan antivaksin ini adalah suatu fenomena dunia.Ia merujuk pada pelbagai jenis kumpulan yang menentang prosedur operasi standard (SOP) bagi mengawal Covid-19 hinggakan kepada mereka yang mempercayai teori konspirasi dan pendukung kebebasan.Huraian terperinci diperlukan untuk membezakan kumpulan-kumpulan yang keseluruhannya dipanggil sebagai antivaksin.Ini kerana antivaksin boleh menjadi label yang mengelirukan.Lagipun setiap kumpulan ini mencerminkan persekitaran politik, sosial dan budaya masing-masing yang berbeza.Dalam minggu lalu, ketika kerajaan Belanda bersiap sedia hendak menghadapi Omicron, beribu orang mengadakan demonstrasi dan rusuhan untuk membantah SOP bagi membendung Covid-19 khususnya mengenai larangan mereka yang tidak bervaksin lengkap mengunjungi kedai makan dan minum.Mereka ini bukanlah antivaksin secara khusus, tetapi ada antaranya hanya menentang SOP dan diskriminasi terhadap golongan yang tidak bervaksin.Asas kepada bantahan mereka ini adalah hak dan kebebasan untuk pergi ke mana-mana.Mereka tidak mahu virus Covid-19 dan SOP menjadi penghalang.Golongan ini menolak hujah kerajaan bahawa perkhidmatan kesihatan adalah terhad untuk menampung pesakit Covid-19 apabila berlaku gelombang wabak.Walaupun mereka adalah pendokong kebebasan, tetapi dalam hal melawan Covid-19, mereka juga dilabel sebagai antivaksin.Di Malaysia, golongan antivaksin bernada agama.Sebahagiannya merupakan pendukung “teori konspirasi”.Merek ini percaya bahawa Covid-19 dan vaksin ini adalah ciptaan suatu konspirasi Yahudi untuk menguasai dunia terutama umat Islam.Ia dikaitkan pula dengan apa yang dipanggil illuminati dan Dajal.Malah Pertubuhan Kesihatan Sedunia (WHO) dianggap sebagai tali barut konspirasi ini.Tetapi tidak semua pendukung teori konspirasi ini berpegang kepada kepercayaan itu.Ada yang percaya Covid-19 dan vaksinnya merupakan konspirasi kapitalis yang mahu mengaut keuntungan berpanjangan.Vaksin direka bentuk supaya negara-negara terus membelinya bagi membolehkan mereka kaya-raya.Namun begitu, tidak semua golongan antivaksin ini pendukung teori konspirasi.Ada kalangan mereka yang menjadi antivaksin lama sebelum muncul Covid-19.Mereka menolak apa jua bentuk vaksin.Ada antara mereka pula menolak perubatan moden.Mereka adalah penyokong perubatan alternatif dan primitif.Ia juga bermaksud mereka menolak penggunaan ubat-ubatan berasaskan bahan kimia.Mereka cenderung pada penggunaan ubatan herba.Ada pula antara mereka adalah pendukung apa yang dipanggil sebagai perubatan Islam atau syifa.Mereka mengutamakan perubatan yang menggunakan doa dan bacaan-bacaan tertentu.Jadi, antara mereka inilah muncul golongan antivaksin.Maknanya, golongan antivaksin ini tidak monolitik.Mereka muncul dalam pelbagai bentuk.Kebanyakan pula tidak memahami hujah-hujah antivaksin ini, apatah lagi apa yang melibatkan teori konspirasi.Kebanyakan mereka hanya terpengaruh dengan penceramah-penceramah agama yang antivaksin.Sementara ada pula yang terpengaruh dengan berita palsu yang tersebar luas di media sosial, baik berpunca dari dalam atau luar negara.Satu lagi fenomena adalah berbentuk “anti-establishment”.Mereka mengkritik usaha vaksinasi kerana kehilangan kepercayaan terhadap kerajaan Barisan Nasional (BN).Maka segala apa yang dilakukan oleh kerajaan termasuk kementerian kesihatan diragui.Lebih-lebih lagi menteri kesihatan adalah orang Umno.Maka curiga mereka adalah terhadap pembelian vaksin dan siapa yang memperoleh keuntungan daripadanya.Walaupun mungkin mereka tidak menjadi antivaksin tetapi kecaman mereka terhadap kementerian kesihatan menguntungkan pihak antivaksin.Terdapat pula antara mereka yang takut pada suntikan.Mereka bimbang terhadap kesan sampingan tetapi enggan mengambil tahu mengenai perkara ini.Mereka bukanlah sebahagian daripada golongan antivaksin.Tetapi oleh kerana mereka enggan mengambil vaksin sama ada jahil atau malas, dari segi label, mereka menjadi antivaksin.Dalam pada itu, bilangan golongan antivaksin ini dipercayai berubah-ubah.Sememangnya ada golongan antivaksin yang tegar.Tetapi lebih ramai orang antivakin yang bersifat sementara mengikut keadaan.Ini kerana kebanyakannya tidak memahami atau memikirkan dengan masak hujah-hujah dari kedua-dua pihak, provaksin atau antivaksin.Pada awal vaksin Covid-19 diperkenalkan, saya ada berjumpa dengan beberapa orang di kampung yang enggan mengambil vaksin.Mereka terpengaruh dengan maklumat yang tertular dalam media sosial.Tetapi apabila jangkitan meningkat hingga berlaku kematian di kampung mereka, maka ia memberi kesan untuk mereka menolak hujah antivaksin.Penguatkuasaan undang-undang juga mendorong golongan antivaksin untuk turut menerima vaksin, termasuk juga kesan dari peraturan dua dos untuk memasuki premis dan masjid.Tetapi ada juga yang melanggar peraturan ini kerana tiada penguatkuasaan.Tetapi setelah dua tahun berlalu dan dunia tidak kembali kepada normal, ada sebahagian orang kembali menjadi antivaksin.Lebih-lebih lagi apabila dicadangkan supaya orang ramai mengambil suntikan penggalak.Maka keraguan timbul bahawa kemungkinan cara WHO dan pihak berkuasa menangani Covid-19 ini tidak betul.Keadaan ini menambahkan bilangan penyokong antivaksin.Tetapi dos penggalak adalah penting untuk melawan Omicron.Kerjasama orang ramai adalah perlu bagi mengatasi Covid-19 yang belum adanya tanda-tanda pengakhiran.Varian-varian baru pula mungkin timbul.Tidak ada kaedah magik atau jalan pintas bagi melawan virus ini.Mungkin apa yang dilakukan WHO ada kesilapannya.Tetapi dunia hari ini bergantung pada sistem dan kaedah saintifik untuk mengatasi wabak ini.Antivaksin boleh mengkritik dan menimbulkan keraguan tetapi buat masa ini tiada kaedah alternatif kepada sains dan birokrasi perkhidmatan kesihatan global.Dalam keadaan ini, usaha melawan Omicron dan varian-varian akan datang berlaku di dua barisan depan.Pertama, penyelidikan, perakuan dan pelaksanaan tindakan oleh pihak berkuasa.Kedua, usaha penjelasan dan penyebaran maklumat dan kesedaran supaya golongan antivaksin dapat dibendung untuk menghalang mereka daripada menjejaskan usaha melawan wabak ini.Cabaran kedua ini tidak boleh dipandang ringan.Jika majoriti rakyat menyokong antivaksin, usaha melawan Covid-19 secara kaedah berasaskan sains boleh gagal.


Kerajaan sedang atasi kekurangan bahan mentah industri koko, kata Zuraida

Kerajaan bersama pihak berkepentingan sedang berusaha mengatasi isu kekurangan bahan mentah yang dihadapi industri koko negara, kata Menteri Perusahaan Perladangan dan Komoditi Zuraida Kamaruddin.Beliau berkata penghasilan bahan mentah dalam negara terutama biji koko pada masa ini tidak dapat menampung permintaan yang diperlukan bagi pasaran produk koko dalam negara, apatah lagi untuk memenuhi permintaan pasaran luar negara.Katanya salah satu langkah penting sedang diusahakan kerajaan untuk mengatasi isu itu adalah meningkatkan aktiviti huluan industri koko, terutamanya meningkatkan penanaman dan perladangan koko di negara ini.“Pada masa ini hub pemprosesan (biji koko) kita di Johor terpaksa import biji koko dari luar negara untuk eksport produk koko ke luar negara, kita jadi pusat pengisaran pula sekarang, jika boleh kita mahu kisar (grind) biji koko kita sendiri untuk kita eksport produk koko.“Permintaan ada untuk produk koko itu, tetapi pada masa ini kita tidak cukup bahan mentah, kita pada masa ini juga masih tidak cukup keluasan tanaman (koko), itu kita cuba tingkatkan,” katanya pada sidang media selepas menghadiri Majlis Anugerah Industri Koko Malaysia 2022 di Kota Kinabalu malam tadi.Turut hadir Timbalan Menteri Perusahaan Perladangan dan Komoditi Willie Anak Mongin, Pengerusi Lembaga Koko Malaysia (LKM) Rahimah Majid, dan Ketua Pengarah LKM Ramle Kasin.Zuraida berkata pada masa ini juga kementeriannya sedang melakukan libat urus dengan kerajaan negeri, antaranya Sabah dan Sarawak, bagi meluaskan tanaman koko dalam negara.“Kita juga cuba dapatkan tanah untuk tanaman ini dan membentuk koperasi untuk industri ini bagi menjadikan pengurusannya lebih effektif dan produktiviti menjadi lebih tinggi serta berkualiti,” katanya.Sementara itu Zuraida yang baru-baru ini diumum akan menjadi Presiden Parti Bangsa Malaysia (PBM) berkata, parti itu sentiasa mengalu-alukan penyertaan ahli Parlimen yang berminat.“Lebih ramai lebih meriah, saya menghargai ahli Parlimen yang menyertai kami untuk mengukuhkan blok kami ini, pada masa ini juga kita sudah ada struktur akar umbi PBM di Sabah, sudah ada 26 bahagian,” katanya.


Biden buat lawatan mengejut ke Ukraine

Presiden Amerika Syarikat (AS) Joe Biden melakukan lawatan mengejut ke Kyiv, Ukraine, pada Isnin, lapor Agensi Anadolu.
"Hari ini, di Kyiv, saya bertemu Presiden Zelenskyy dan pasukannya untuk perbincangan lanjut mengenai sokongan kami terhadap Ukraine," kata Biden dalam kenyataan yang dikeluarkan Rumah Putih.
Menurut kenyataan itu, Biden akan mengumumkan satu lagi penghantaran peralatan kritikal termasuk peluru artileri, sistem antiperisai, dan radar pengawasan udara dan sekatan tambahan ke atas elit dan syarikat Rusia akhir minggu ini.
Presiden Ukraine Volodymyr Zelenskyy menerusi akaun Telegramnya berkata: “lawatan itu sebagai tanda sokongan yang sangat penting untuk semua rakyat Ukraine."


Perjumpaan dengan Sultan Selangor bukan tentang penarikan rayuan kalimah Allah, kata Anwar

Perdana Menteri Anwar Ibrahim sekali lagi menegaskan keputusan kerajaan menarik balik rayuan dalam kes Jill Ireland lawan Kementerian Dalam Negeri (KDN) dan Kerajaan Malaysia di Mahkamah Rayuan, sudah dirujuk kepada Majlis Raja-raja seperti yang dinyatakan sebelum ini.
Kenyataan Anwar dikeluarkan beberapa hari selepas Sultan Selangor meminta supaya isu itu dirujuk kepada Majlis Kebangsaan Bagi Hal Ehwal Agama Islam (MKI) sebelum dipersembahkan kepada Majlis Raja-raja.
Anwar yang juga ahli Parlimen Tambun, berkata perkara itu berbeza dengan apa yang dibincangkan bersama Sultan Sharafuddin Idris Shah baru-baru ini meskipun kedua-dua topik itu mempunyai kaitan dengan isu kalimah "Allah".
Beliau berkata, perbincangan bersama Sultan Sharafuddin adalah mengenai pindaan peraturan KDN dalam menetapkan peraturan membolehkan import barangan yang dilarang.
"Yang saya mengadap Sultan Selangor atas titah Tuanku itu bukan soal keputusan lama (tarik balik rayuan kes kalimah Allah di mahkamah)," katanya di Dewan Rakyat hari ini.
"Yang Sultan Selangor sebut itu dalam soal perakuan Kabinet tentang tidak membolehkan kalimah 'Allah' digunakan di Semenanjung Tanah Melayu diperkenan, kemudian kelonggaran untuk Sabah Sarawak saya jelaskan.
"Kemudian oleh kerana ada pindaan, Tuanku memberikan pandangan bahawa sebaiknya pindaan yang nak dicadangkan itu, iaitu memperkemas peraturan berkenaan, sebaiknya dibawa dulu kepada Majlis Kebangsaan Bagi Hal Ehwal Agama Islam kemudian diangkat untuk dipertimbang Majlis Raja-raja.”
Terdahulu, Ahli Parlimen Tanjong Karang, Zulkafperi Hanapi membangkitkan Peraturan 36(12) yang menuntut Anwar dirujuk kepada Jawatankuasa Hak dan Kebebasan kerana mengeluarkan kenyataan mengelirukan Dewan Rakyat.
Zulkafperi yang mewakili Perikatan Nasional (PN) merujuk kepada kenyataan Anwar pada 23 Mei lalu yang menafikan dakwaan bahawa keputusan menarik balik rayuan kes kalimah Allah di mahkamah tidak dirujuk kepada Majlis Raja-raja.
Pada 15 Mei, KDN dan kerajaan Malaysia menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah "Allah" dan tiga perkataan Arab yang lain dalam penerbitan bahan agama mereka bagi tujuan pembelajaran.
Notis pemberhentian rayuan yang difailkan pada 18 April lepas itu menyatakan bahawa kedua-dua perayu tidak berniat meneruskan notis rayuan dikemukakan pada 12 Mac 2021 dan memberhentikan keseluruhan rayuan di Mahkamah Rayuan tanpa perintah terhadap kos.


Zahid tidak pernah janji projek mega MyEG kepada ahli perniagaan, kata peguam

Mahkamah Tinggi hari ini diberitahu Ahmad Zahid Hamidi tidak pernah menjanjikan pemborong tekstil mana-mana projek MyEG sebagai balasan untuk pemberian 23 cek berjumlah RM13 juta yang diberi kepadanya melalui firma guaman Tetuan Lewis & Co, yang merupakan pemegang amanah Yayasan Akalbudi milik Zahid.Peguam utama Hisyam Teh Poh Teik, yang mewakili Zahid berhujah pemborong tekstil yang juga saksi pendakwaan ke-36, Junaith Asharab Md Shariff yang telah memberi keterangan secara bersumpah bahawa 23 cek berjumlah RM13 juta itu tidak diberikan sebagai rasuah atau dorongan.“Junaith dalam keterangannya berkata ia adalah sumbangan peribadi beliau atau derma untuk tujuan keagamaan atau kebajikan, yang bertujuan untuk membina masjid dan sekolah tahfiz.Pertuduhan nombor 12 dan 13, daripada 47 pertuduhan yang dihadapi anak guam saya tidak boleh dipertahankan, kerana keterangan telah menunjukkan RM13 juta yang dikaitkan dengan pertuduhan itu adalah untuk pembinaan masjid dan sekolah tahfiz di Bagan Datuk,” katanya dalam hujahan balas di akhir kes pendakwaan di hadapan hakim Datuk Collin Lawrence Sequerah.Pertuduhan ke-12 itu mendakwa Zahid menerima rasuah daripada Mastoro Kenny IT Consultant & Services, dalam bentuk 13 cek RHB Islamic Bank Berhad berjumlah RM8 juta milik Mastoro Kenny IT Consultant & Services melalui Junaith Asharab Md Shariff menerusi akaun Maybank Lewis & Co.Pertuduhan ke-13 mendakwa Zahid menerima rasuah daripada Mastoro Kenny IT Consultant & Services, dalam bentuk 10 cek RHB Islamic Bank Berhad sebanyak RM5 juta milik Berani Jujur Trading melalui Junaith Asharab Md Shariff menerusi akaun Maybank Lewis & Co.Zahid dituduh melakukan dua kesalahan itu sebagai dorongan untuk membantu Mastoro Kenny IT Consultant & Services mendapatkan projek MyEG yang dikendalikan kementerian dalam negeri.Hisyam kemudian merujuk mahkamah kepada keterangan saksi, Junaith yang menyatakan bahawa beliau (Junaith) dan adik kepada Zahid, Mohamad Nasaee Ahmad Tarmizi pergi berjumpa Zahid di kediamannya untuk menyerahkan cek bagi tujuan kebajikan untuk membina masjid dan sekolah tahfiz itu.“Semasa pemeriksaan balas Junaith, beliau juga telah mengesahkan bahawa 13 dan 10 cek dari dua syarikat, Mastoro Kenny dan syarikat tekstil yang diusahakannya, Berani dan Jujur Trading adalah untuk tujuan amal dan derma.“Malah semasa pemeriksaan balas, Junaith juga mengesahkan tertuduh tidak pernah menjanjikan sebarang projek MyEG,” katanya.Hisyam seterusnya menegaskan dakwaan bahawa cek itu diberikan sebagai dorongan agar tertuduh mendapatkan projek untuk Mastoro Kenny adalah tidak berasas.Zahid, 68, menghadapi 47 tuduhan – 12 tuduhan pecah amanah, lapan tuduhan rasuah dan 27 pertuduhan pengubahan wang haram – melibatkan puluhan juta ringgit milik Yayasan Akalbudi.Pihak pembelaan akan menyambung penghujahannya pada 20 Sept.


SPRM tahan individu terlibat seleweng dana 1MDB, SRC International

Suruhanjaya Pencegahan Rasuah Malaysia (SPRM) berjaya membawa pulang individu yang sedang dalam siasatan agensi itu kerana disyaki menerima wang hasil daripada penyelewengan dana 1Malaysia Development Berhad (1MDB) dan SRC International Sdn Bhd (SRC).
SPRM dalam satu kenyataan berkata, kejayaan membawa pulang individu yang menghilangkan diri sejak 2018, adalah hasil kerjasama dengan agensi penguat kuasa dari luar negara.
Menurut sumber SPRM, individu berkenaan tiba di Lapangan Terbang Antarabangsa Kuala Lumpur 2 (KLIA2), pada 3 Mei jam 3.30 pagi.
“Sebaik tiba di KLIA2, beliau kemudian diserahkan Notis Perintah untuk hadir di ibu pejabat SPRM Putrajaya pada jam 10.00 pagi kelmarin.
“Pegawai SPRM telah merakamkan keterangan beliau dan penggeledahan rumah telah dilakukan pada hari yang sama,” kata agensi pencegahan rasuah itu.
Menurut sumber SPRM, hasil siasatan mendapati individu terbabit dipercayai telah menerima wang hasil penyelewengan dana 1MDB dan SRC melalui akaun bank syarikat yang dikenali sebagai Wright Shaw Limited.
Sebelum ini, SPRM dengan kerjasama Commercial Affairs Departments Singapura (CAD Singapura) telah melaporkan berjaya menyita akaun bank milik Wright Shaw Limited berjumlah kira-kira AS$5.2 juta (RM23.1 juta).
Selain itu, siasatan juga membuktikan bahawa beliau telah menerima wang hasil daripada penyelewengan dana 1MDB melalui Yayasan Rakyat 1Malaysia (YR1M).
Menurut sumber, SPRM dengan kerjasama CAD Singapura telah berjaya membawa pulang wang dianggarkan berjumlah RM16 juta daripada syarikat Totality Limited milik Tang Keng Chee pada 26 April lalu.
"Tang Keng Chee ataupun dikenali sebagai Casey Tang merupakan Pengarah Eksekutif Pembangunan Perniagaan 1MDB dari tahun 2012 hingga 2013.
"Beliau terlibat dengan 1MDB ketika itu dikenali sebagai Terengganu Investment Authority (TIA) sehingga 2011. Konspirasinya adalah untuk mengelirukan bank dan menyembunyikan fakta tertentu daripada lembaga pengarah 1MDB untuk memindahkan AS$700 juta (RM3.1 bilion) kepada Good Star Ltd, yang didakwa dimiliki oleh Low Taek Jho (Jho Low)," kata sumber itu lagi.
Sumber berkata, pihak SPRM dipercayai telah mengeluarkan waran tangkap bertarikh 29 Jun 2018 terhadap Tang yang masih tidak dapat dikesan dan menghilangkan diri kerana didapati melakukan kesalahan di bawah Seksyen 23 Akta SPRM 2009 dan dibaca bersama Seksyen 28 Akta yang sama.
Sementara itu, Ketua Pesuruhjaya SPRM, Azam Baki ketika dihubungi mengesahkan penahanan itu dan berkata SPRM kini sedang berusaha untuk membawa pulang beberapa lagi aset daripada individu-individu yang terlibat di Singapura.
Menurutnya, SPRM setakat ini berjaya mendapatkan kembali kira-kira 70% aset 1MDB membabitkan jumlah kira-kira RM28.3 bilion.


Dua cedera helikopter terhempas di Klang

Dua individu bernasib baik apabila hanya mengalami cedera ringan selepas helikopter ringan yang dinaiki mereka terhempas di kawasan lapang di Zon Perdagangan Bebas Pelabuhan Klang, (PKFZ) Pulau Indah dekat sini pagi tadi.Pengarah Jabatan Bomba dan Penyelamat Malaysia Negeri Selangor Norazam Khamis berkata dalam kejadian pada kira-kira 10 pagi itu, juruterbang helikopter persendirian itu, Kharudin Dahlan, 73 dan pembantunya Moithu Kutti Mohamad, 53, hanya mengalami kecederaan di tangan kiri dan luka-luka kecil.“Ketika anggota kami tiba di kawasan kejadian, kedua-dua mangsa telah dibawa keluar oleh orang awam dan sedang menerima rawatan oleh anggota perubatan Pelabuhan Barat,” katanya dalam satu kenyataan di sini hari ini.Norazam berkata helikopter ringan dua tempat duduk itu dipercayai terhempas ketika cuba melakukan pendaratan cemas di sebuah kawasan lapang di Jalan PKFZ, Pulau Indah.“Seramai tujuh orang anggota bomba dan sebuah jentera dikerahkan ke tempat kejadian sebaik sahaja panggilan kecemasan diterima,” katanya.


9 lagi kematian dilaporkan, 2,433 kes baru Covid-19

Sebanyak 2,433 kes baru Covid-19 dikesan hari ini termasuk tujuh jangkitan import, menjadikan angka keseluruhan penularan dalam negara berjumlah 135,992 kata Ketua Pengarah Kesihatan Dr Noor Hisham Abdullah.Katanya, sebanyak 1,277 pesakit pulih dan dibenarkan pulang, menjadikan jumlah keseluruhan angka sembuh 108,109 kes atau 79.5%.“Selangor melaporkan kes harian tertinggi iaitu sebanyak 730 kes atau 30%, diikuti Sabah 403 kes (16.6%) dan Johor 321 kes (13.2%),” katanya dalam satu kenyataan.Katanya, kes aktif dengan kebolehjangkitan pula berjumlah 22,887.“Daripada jumlah itu 171 pesakit di tempatkan di Unit Rawatan Rapi termasuk 76 memerlukan bantuan alat pernafasan,” katanya.Noor Hisham memaklumkan terdapat sembilan lagi kematian, menjadikan jumlah mangsa yang maut meningkat kepada 551 orang.“Lima kematian dilaporkan di Selangor, tiga di Kuala Lumpur dan satu di Sabah,” katanya.Katanya terdapat lima lagi kluster baru dikesan masing-masing dua di Selangor dan Kelantan serta satu di Sabah.“Di Selangor kluster baru yang dilaporkan adalah Kluster Tapak Bina Cyber (67 kes) dan Kluster Texmile (19 kes) manakala di Kelantan membabitkan Kluster Alor Durian (17 kes) serta Kluster Wakaf Lanas (11 kes).“Kluster Jalan Sibuga pula dilaporkan di Sabah dengan sembilan kes positif,” katanya.


13 kenderaan terkandas akibat tanah runtuh di Bukit Fraser

Polis mengesahkan 13 kenderaan terkandas di antara dua timbunan tanah yang runtuh di Jalan Bukit Fraser-Raub, kira-kira 230 kilometer dari sini, sekitar pukul 1.30 tengah hari tadi.Ketua Polis Daerah Raub Supt Kama Azural Mohamed berkata semua mereka dipercayai terkandas selepas tidak dapat turun ekoran laluan terputus di KM2 jalan itu, dan usaha untuk berpatah semula ke Bukit Fraser tidak berjaya kerana berlaku tanah runtuh di KM4 jalan sama.“Tiada kemalangan jiwa dilaporkan. Buat masa ini, sebilangan besar mangsa sudah dibawa naik semula ke Bukit Fraser dengan bantuan polis dan orang kampung, selepas mereka berjalan kaki menyeberangi kawasan yang terhalang dengan tanah runtuh.“Keutamaan diberikan kepada golongan wanita dan kanak-kanak. Sebahagian lagi masih dalam usaha untuk dikeluarkan sebelum dibawa ke Bukit Fraser untuk bermalam hari ini,” katanya semasa dihubungi Bernama hari ini.Kama Azural berkata pihaknya sudah berhubung dengan Jabatan Kerja Raya (JKR) di Kuala Kubu Bharu, Selangor, untuk membersihkan runtuhan yang berlaku memandangkan laluan dari Raub juga sudah terputus.Beliau turut mengesahkan hari ini berlaku runtuhan di tiga lokasi di Jalan Bukit Fraser-Raub yang dipercayai berlaku ekoran hujan berterusan sejak semalam.


AIA berikan vaksin kepada ejen, kakitangan

Syarikat insurans, AIA Berhad sedang mengadakan perbincangan dengan pihak berkuasa, persatuan dan syarikat kesihatan, bagi mempercepatkan suntikan kepada para pekerja dan agen insurans yang bernaung di bawah syarikat itu.AIA berkata perniagaan syarikat itu dikategorikan sebagai essential, di samping ramai kakitangan dan ejen terdedah risiko jangkitan Covid-19 ketika bekerja.“Kita menggalakkan mereka yang belum mendaftar untuk berbuat demikian. Pada masa yang sama, kita menggalakkan agensi-agensi di bawah kita untuk mendaftar dengan Program Vaksinasi SELangkah yang dikelolakan kerajaan Selangor supaya mereka menyumbang ke arah imuniti kelompok.“Kita juga memberikan masa kepada kakitangan untuk membolehkan mereka hadir janji temu vaksinasi seperti yang tertera di aplikasi MySejahtera,” kata AIA dalam sebuahkenyataan hari ini.Kenyataan itu dikeluarkan selepas tular beberapa di laman sosial Twitter kakitangan AIA  menyatakan mereka menerima vaksin Pfizer sebagai ganjaran daripada syarikat tersebut.Terdahulu, Menteri Kesihatan Dr Adham Baba berkata pemberian vaksin kepada pihak swasta, kerajaan negeri dan syarikat berkaitan kerajaan akan dilakukan serentak dalam fasa ketiga dan keempat Program Imunisasi Covid-19 Kebangsaan.


Kes harian lepasi 2,700 jangkitan, 4 lagi terkorban

2,762 kes baru Covid-19 direkodkan semalam menjadikan jumlah keseluruhan sebanyak 4,890,437 kes.
Sebanyak 1,271 pesakit turut dilaporkan sembuh, menjadikan jumlah keseluruhan kes sembuh sebanyak 4,825,255.
Ketika ini, 28,720 kes aktif direkodkan di mana 27,503 atau 95.8% daripadanya menjalani kuarantin kendiri.
Tiada pesakit di pusat kuarantin sementara dan 1,170 (4.1%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 47 kes dan 30 daripadanya memerlukan bantuan alat pernafasan.
Empat lagi kematian dilaporkan termasuk dua kes kematian sebelum tiba di hospital menjadikan keseluruhan korban akibat wabak itu sebanyak 36,462 orang.


9 pelajar sekolah menengah didakwa cederakan rakan

Sembilan pelajar lelaki sebuah sekolah menengah berasrama di Kemaman, Terengganu didakwa di Mahkamah Majistret hari ini atas pertuduhan menyebabkan kecederaan terhadap tiga rakan mereka bulan lepas.
Kesemua mereka berumur 16 tahun itu mengaku tidak bersalah atas pertuduhan mencederakan dengan menumbuk dan menyepak ketiga-tiga mangsa yang berusia 15 tahun di asrama sekolah tersebut pada 11.30 malam, 23 Ogos lepas.
Pertuduhan mengikut Seksyen 323 Kanun Keseksaan yang memperuntukkan hukuman penjara sehingga setahun atau dengan denda maksimum RM2,000 atau kedua-duanya, jika disabitkan kesalahan.
Pendakwaan dikendalikan timbalan pendakwa raya Nor Azhani Azman manakala kesemua tertuduh diwakili peguam Akmal Wahidah Abd Halim.
Majistret Tengku Eliana Tuan Kamaruzaman membenarkan kesemua tertuduh diikat jamin antara RM2,000 hingga RM5,500 setiap seorang dan menetapkan 12 Oktober ini untuk sebutan semula kes.